text:
μέτρων για να αποκατασταθεί η συμμόρφωση.
 6.2
 Στην περίπτωση αυτή, τα διορθωτικά μέτρα που αναφέρονται στο προσάρτημα 2 της συμφωνίας του 1958 (E/ECE/324-E/ECE/TRANS/505/Αναθ. 2) επεκτείνονται σε κινητήρες εν χρήσει που ανήκουν στον ίδιο τύπο οχήματος ο οποίος ενδέχεται να παρουσιάσει τα ίδια ελαττώματα, σύμφωνα με το σημείο 8.
 Για να είναι έγκυρο το πρόγραμμα διορθωτικών μέτρων που υποβάλλει ο κατασκευαστής πρέπει να εγκριθεί από την αρμόδια για τις εγκρίσεις αρχή. Ο κατασκευαστής ευθύνεται για την εκτέλεση του διορθωτικού προγράμματος όπως έχει εγκριθεί.
 Η αρμόδια για την έγκριση αρχή κοινοποιεί την απόφασή της προς όλα τα συμβαλλόμενα μέρη εντός 30 ημερών. Τα συμβαλλόμενα μέρη μπορούν να απαιτήσουν την εφαρμογή του ιδίου προγράμματος διορθωτικών μέτρων σε όλους τους κινητήρες του αυτού τύπου που είναι καταχωρημένοι στην επικράτειά τους.
 6.3
 Εάν ένα συμβαλλόμενο μέρος διαπιστώσει ότι ένας τύπος κινητήρα δεν συμμορφώνονται με τις εφαρμοστέες απαιτήσεις του παρόντος παραρτήματος, οφείλει να ειδοποιήσει αμελλητί το συμβαλλόμενο μέρος που χορήγησε την αρχική έγκριση τύπου, σύμφωνα με τις απαιτήσεις της συμφωνίας.
 Στη συνέχεια, βάσει της διατάξεως της συμφωνίας, η αρμόδια αρχή του συμβαλλόμενου μέρους που χορήγησε την αρχική έγκριση τύπου ενημερώνει τον κατασκευαστή ότι ένας τύπος οχήματος δεν ανταποκρίνεται στις απαιτήσεις αυτών των διατάξεων και ότι αναμένεται η λήψη ορισμένων μέτρων από την πλευρά του. Ο κατασκευαστής υποβάλλει στις αρχές, εντός διμήνου από την ανακοίνωση, σχέδιο μέτρων για τη διόρθωση της κατάστασης, το περιεχόμενο του οποίου πρέπει να συμμορφώνεται με τις απαιτήσεις του σημείου 7. Η αρμόδια αρχή που χορήγησε την αρχική έγκριση καλεί εντός διμήνου τον κατασκευαστή, προκειμένου να συμφωνήσουν από κοινού σχετικά με σχέδιο μέτρων και τον τρόπο υλοποίησης του εν λόγω σχεδίου. Αν η αρμόδια αρχή που χορήγησε την αρχική έγκριση τύπου διαπιστώσει ότι δεν είναι δυνατόν να επιτευχθεί συμφωνία, κινεί τη διαδικασία σύμφωνα με τη συμφωνία.
 7. ΠΡΟΓΡΑΜΜΑ ΔΙΟΡΘΩΤΙΚΩΝ ΜΕΤΡΩΝ
 7.1.
 Το πρόγραμμα διορθωτικών μέτρων που ζητείται σύμφωνα με το σημείο 6.1, κατατίθεται στην αρμόδια για τις εγκρίσεις αρχή το αργότερο εντός 60 εργάσιμων ημερών από την ημερομηνία της κοινοποίησης που αναφέρεται στο σημείο 6.1. Η αρμόδια για τις εγκρίσεις αρχή δηλώνει εντός 30 εργάσιμων ημερών την έγκριση ή την απόρριψη του προγράμματος διορθωτικών μέτρων. Εάν, ωστόσο, ο κατασκευαστής μπορεί να αποδείξει, προς ικανοποίηση της αρμόδιας για τις εγκρίσεις αρχής, ότι χρειάζεται περισσότερος χρόνος για τη διερεύνηση της μη συμμόρφωσης, προκειμένου να υποβληθεί πρόγραμμα διορθωτικών μέτρων, χορηγείται παράταση.
 7.2.
 Τα διορθωτικά μέτρα ισχύουν για όλους τους κινητήρες που ενδέχεται να παρουσιάζουν το ίδιο ελάττωμα. Η ανάγκη τροποποίησης των εγγράφων της έγκρισης αξιολογείται.
 7.3.
 Ο κατασκευαστής παρέχει αντίγραφο όλων των πληροφοριών που αφορούν το πρόγραμμα διορθωτικών μέτρων και διατηρεί μητρώο της εκστρατείας ανάκλησης οχημάτων και παρέχει, σε τακτικά διαστήματα, στην αρμόδια για τις εγκρίσεις αρχή, εκθέσεις σχετικά με την εξέλιξη της εκστρατείας ανάκλησης των οχημάτων.
 7.4.
 Το πρόγραμμα διορθωτικών μέτρων πρέπει να περιλαμβάνει τις απαιτήσεις που καθορίζονται στα σημεία 7.4.1 έως 7.4.11. Ο κατασκευαστής δίδει στο πρόγραμμα διορθωτικών μέτρων μονοσήμαντο χαρακτηριστικό όνομα ή αριθμό.
 7.4.1.
 Στο πρόγραμμα διορθωτικών μέτρων περιλαμβάνεται περιγραφή κάθε τύπου κινητήρα.
 7.4.2.
 Περιγράφονται οι συγκεκριμένες τροποποιήσεις, μετατροπές, επιδιορθώσεις, προσαρμογές, ή άλλες


text:
αλλαγές που πρέπει να γίνουν στους κινητήρες ώστε να αποκατασταθεί η συμμόρφωση· η περιγραφή συνοδεύεται από σύντομη περίληψη των στοιχείων και των τεχνικών μελετών που υποστηρίζουν την απόφαση του κατασκευαστή όσον αφορά τα συγκεκριμένα μέτρα που πρέπει να ληφθούν για να αποκατασταθεί η συμμόρφωση.
 7.4.3.
 Περιγραφή της μεθόδου με την οποία ο κατασκευαστής ενημερώνει τους κατόχους κινητήρων ή οχημάτων σχετικά με τα διορθωτικά μέτρα.
 7.4.4.
 Περιγραφή της κατάλληλης συντήρησης ή χρήσης, που, ενδεχομένως, ο κατασκευαστής θέτει ως όρους για τη διενέργεια επιδιορθώσεων σύμφωνα με το πρόγραμμα διορθωτικών μέτρων, καθώς και ερμηνεία των λόγων για τους οποίους ο κατασκευαστής επιβάλλει αυτούς τους όρους. Προϋποθέσεις συντήρησης ή χρήσης επιτρέπεται να επιβληθούν μόνον εάν αποδεδειγμένα σχετίζονται με τη μη συμμόρφωση και τα διορθωτικά μέτρα.
 7.4.5.
 Περιγραφή της διαδικασίας που πρέπει να τηρείται από τον κάτοχο του κινητήρα για να αποκατασταθεί η συμμόρφωση. Στην περιγραφή περιλαμβάνεται η ημερομηνία ύστερα από την οποία είναι δυνατόν να ληφθούν τα διορθωτικά μέτρα, η προϋπολογιζόμενη διάρκεια επιδιόρθωσης στο συνεργείο, και να αναφέρεται πού μπορεί να διενεργηθεί η επιδιόρθωση. Η επιδιόρθωση εκτελείται γρήγορα, σε εύλογο χρόνο μετά την παράδοση του οχήματος.
 7.4.6.
 Αντίγραφο των πληροφοριών που διαβιβάζονται στον κάτοχο του οχήματος.
 7.4.7.
 Σύντομη περιγραφή του συστήματος το οποίο θα χρησιμοποιήσει ο κατασκευαστής για να εξασφαλίσει επαρκές απόθεμα των κατασκευαστικών στοιχείων ή συστημάτων που χρειάζονται για να εκπληρώσει το πρόγραμμα διορθωτικών μέτρων. Πρέπει να αναφέρεται πότε θα είναι διαθέσιμο επαρκές απόθεμα κατασκευαστικών στοιχείων ή συστημάτων για την έναρξη της εκστρατείας ανάκλησης των οχημάτων.
 7.4.8.
 Αντίγραφο όλων των οδηγιών που θα αποσταλούν στα πρόσωπα τα οποία πρόκειται να αναλάβουν τις επιδιορθώσεις.
 7.4.9.
 Περιγραφή των επιπτώσεων των προτεινόμενων διορθωτικών μέτρων στις εκπομπές, την κατανάλωση καυσίμου, την συμπεριφορά και την ασφάλεια κατά την οδήγηση κάθε τύπου κινητήρα που περιλαμβάνεται στο πρόγραμμα διορθωτικών μέτρων, καθώς και στοιχεία, τεχνικές μελέτες κ.λπ. που αποτελούν τη βάση των πορισμάτων αυτών.
 7.4.10.
 Άλλες πληροφορίες, εκθέσεις ή στοιχεία που η αρμόδια για τις εγκρίσεις αρχή δύναται ευλόγως να καθορίσει ως απαραίτητα για την αξιολόγηση του προγράμματος διορθωτικών μέτρων.
 7.4.11.
 Εάν το πρόγραμμα διορθωτικών μέτρων περιλαμβάνει ανάκληση των οχημάτων, πρέπει να υποβληθεί στην αρμόδια για τις εγκρίσεις αρχή περιγραφή της μεθόδου καταγραφής της επιδιόρθωσης. Σε περίπτωση που χρησιμοποιείται προς τούτο ετικέτα πρέπει να παρατίθεται υπόδειγμα της ετικέτας αυτής.
 7.5.
 Ενδέχεται να ζητηθεί από τον κατασκευαστή να διενεργήσει, εύλογα μελετημένες και αναγκαίες, δοκιμές σε κατασκευαστικά στοιχεία και κινητήρες στα οποία έχει επιτελεσθεί προτεινόμενη αλλαγή, επιδιόρθωση ή τροποποίηση ώστε να διαπιστωθεί η αποτελεσματικότητα της αλλαγής, επιδιόρθωσης ή τροποποίησης.
 7.6.
 Ο κατασκευαστής φέρει την ευθύνη να διατηρεί μητρώο κάθε κινητήρα ή οχήματος που έχει ανακληθεί και επιδιορθωθεί και του συνεργείου που εκτέλεσε την επιδιόρθωση. Η αρμόδια για τις εγκρίσεις αρχή πρέπει να έχει πρόσβαση στο μητρώο, μετά από αίτησή της, για περίοδο πέντε ετών μετά την εφαρμογή του προγράμματος διορθωτικών μέτρων.
 7.7.
 Η πραγματοποιούμενη επισκευή ή/και τροποποίηση ή η προσθήκη νέου εξοπλισμού σημειώνεται σε πιστοποιητικό που παρέχεται από τον κατασκευαστή στον ιδιοκτήτη του κινητήρα.
 ΠΑΡΑΡΤΗΜΑ 9Α
 Ενσωματωμένα συστήματα διάγνωσης (OBD)
 1. ΕΙΣΑΓΩΓΗ
 Το παρόν παράρτημα περιγράφει τις ειδικές διατάξεις για το ενσωματωμένο σύστημα

type: contracts

jurisdiction: EU


text:
διάγνωσης (OBD) των συστημάτων ελέγχου εκπομπών μηχανοκίνητων οχημάτων.
 2. ΟΡΙΣΜΟΙ
 Για τους σκοπούς του παρόντος παραρτήματος, ισχύουν οι ακόλουθοι ορισμοί, επιπλέον των ορισμών που παρέχονται στο σημείο 2 του παρόντος κανονισμού:
 ως «κύκλος προθέρμανσης» νοείται η λειτουργία του κινητήρα επί χρονικό διάστημα επαρκές ώστε η θερμοκρασία του ψυκτικού υγρού να ανέβει κατά 22 Κ τουλάχιστον από τη θερμοκρασία κατά την εκκίνηση του κινητήρα και να φθάσει τουλάχιστον σε θερμοκρασία 343 Κ (70 oC)·
 ως «πρόσβαση» νοείται η διαθεσιμότητα όλων των σχετικών με τις εκπομπές δεδομένων OBD, συμπεριλαμβανομένων των κωδικών βλάβης, τα οποία απαιτούνται για την εξέταση, τη διάγνωση, συντήρηση ή επισκευή των σχετικών με τις εκπομπές τμημάτων του οχήματος, μέσω της σειριακής θύρας της ενιαίας διαγνωστικής διάταξης·
 ως «ανεπάρκεια» νοείται, σε σχέση με συστήματα OBD κινητήρων, ότι έως δύο διαφορετικά κατασκευαστικά στοιχεία ή συστήματα τα οποία παρακολουθούνται περιέχουν προσωρινά ή μόνιμα χαρακτηριστικά λειτουργίας τα οποία μειώνουν την κατά τα άλλα αποτελεσματική παρακολούθηση μέσω του OBD αυτών των κατασκευαστικών στοιχείων ή συστημάτων ή δεν πληρούν όλες τις άλλες αναλυτικές απαιτήσεις για τα OBD. Κινητήρες ή οχήματα σε σχέση με τον κινητήρα τους μπορούν να λαμβάνουν έγκριση, να καταχωρούνται και να πωλούνται με τέτοιες ανεπάρκειες σύμφωνα με τις απαιτήσεις του σημείου 4.3 του παρόντος παραρτήματος·
 ως «φθαρμένο κατασκευαστικό στοιχείο/σύστημα» νοείται κινητήρας ή κατασκευαστικό στοιχείο/σύστημα μετεπεξεργασίας των καυσαερίων που έχει φθαρθεί εσκεμμένα με ελεγχόμενο τρόπο από τον κατασκευαστή με σκοπό τη διεξαγωγή δοκιμής για έγκριση στο σύστημα OBD·
 ως «κύκλος δοκιμών OBD» νοείται κύκλος οδήγησης που αποτελεί παραλλαγή του κύκλου δοκιμής ESC, περιλαμβάνει, με την ίδια σειρά, τις 13 επί μέρους φάσεις λειτουργίας όπως περιγράφονται στο σημείο 2.7.1 του προσαρτήματος 1 του παραρτήματος 4Α του παρόντος κανονισμού, αλλά η διάρκεια της κάθε φάσης περιορίζεται σε 60 δευτερόλεπτα·
 ως «λειτουργική αλληλουχία» νοείται η αλληλουχία που χρησιμοποιείται για να καθοριστούν οι όροι απενεργοποίησης του δείκτη δυσλειτουργίας. Περιλαμβάνει την εκκίνηση του κινητήρα, περίοδο λειτουργίας, διακοπή της λειτουργίας του κινητήρα και το χρόνο μέχρι την επόμενη εκκίνηση, ενώ διεξάγεται η παρακολούθηση OBD και εάν υπάρχει δυσλειτουργία θα ανιχνευθεί·
 ως «κύκλος προ-ρύθμισης» νοείται η διεξαγωγή τουλάχιστον τριών διαδοχικών κύκλων δοκιμής OBD ή κύκλων δοκιμής των εκπομπών με σκοπό την επίτευξη σταθερότητας της λειτουργίας του κινητήρα, του συστήματος ελέγχου εκπομπών και της ετοιμότητας της παρακολούθησης OBD·
 ως «πληροφορίες επισκευής» νοούνται όλες οι πληροφορίες που απαιτούνται για τη διάγνωση, τη συντήρηση, τον έλεγχο, την περιοδική παρακολούθηση ή επισκευή του κινητήρα, τις οποίες παρέχουν οι κατασκευαστές στις εξουσιοδοτημένες αντιπροσωπείες ή/και τα εξουσιοδοτημένα συνεργεία. Όπου απαιτείται, οι πληροφορίες αυτές περιλαμβάνουν βιβλιάρια συντήρησης, τεχνικά εγχειρίδια, διαγνωστικές πληροφορίες (π.χ. ελάχιστες και μέγιστες θεωρητικές τιμές μετρήσεων), ηλεκτρικά διαγράμματα καλωδίωσης, τον αριθμό λογισμικού βαθμονόμησης που ισχύει για ένα τύπο κινητήρα, πληροφορίες που επιτρέπουν την ενημέρωση του λογισμικού των ηλεκτρονικών συστημάτων σύμφωνα με τις προδιαγραφές του κατασκευαστή του οχήματος, οδηγίες για μεμονωμένες και ειδικές περιπτώσεις, πληροφορίες που παρέχονται σχετικά με εργαλεία και εξοπλισμό, πληροφορίες σχετικά με αρχεία δεδομένων και δεδομένα αμφίδρομης παρακολούθησης και δοκιμών. Ο κατασκευαστής δεν είναι υποχρεωμένος να διαθέσει πληροφορίες που καλύπτονται από δικαιώματα διανοητικής ιδιοκτησίας ή αποτελούν ειδική τεχνογνωσία των κατασκευαστών και/ή των προμηθευτών


text:
γνήσιου εξοπλισμού· στην περίπτωση αυτή δεν επιτρέπεται η αδικαιολόγητη άρνηση παροχής των αναγκαίων τεχνικών πληροφοριών·
 ως «τυποποιημένη» νοείται ότι όλα τα σχετικά με τις εκπομπές δεδομένα OBD (δηλαδή ροή πληροφοριών σε περίπτωση που χρησιμοποιείται συσκευή σάρωσης), συμπεριλαμβανομένων όλων των χρησιμοποιούμενων κωδικών βλάβης, θα παράγονται μόνο σύμφωνα με βιομηχανικά πρότυπα τα οποία, δεδομένου ότι η μορφή τους και οι επιτρεπόμενες επιλογές είναι σαφώς καθορισμένες, παρέχουν τον υψηλότερο δυνατό βαθμό εναρμόνισης στην βιομηχανία οχημάτων, και των οποίων η χρησιμοποίηση επιτρέπεται ρητώς από τον παρόντα κανονισμό·
 ως «απεριόριστη» νοείται:
 α)
 η πρόσβαση για την οποία δεν απαιτείται κωδικός του κατασκευαστή ή άλλη παρεμφερής διάταξη ή
 β)
 η πρόσβαση που επιτρέπει την αξιολόγηση των συλλεχθέντων δεδομένων χωρίς να χρειάζεται οιαδήποτε μοναδική πληροφορία αποκωδικοποίησης, εκτός εάν οι ίδιες οι πληροφορίες είναι ήδη τυποποιημένες.
 3. ΑΠΑΙΤΗΣΕΙΣ ΚΑΙ ΔΟΚΙΜΕΣ
 3.1. Γενικές απαιτήσεις
 3.1.1.
 Τα συστήματα OBD είναι σχεδιασμένα, κατασκευασμένα και τοποθετημένα στο όχημα κατά τρόπο ώστε να είναι δυνατόν να εντοπίζονται οι διάφορες περιπτώσεις δυσλειτουργίας καθ’ όλη τη διάρκεια ζωής του κινητήρα. Για την επίτευξη του στόχου αυτού, η αρμόδια για την έγκριση τύπου αρχή πρέπει να δέχεται ότι κινητήρες που έχουν χρησιμοποιηθεί περισσότερο από την κατάλληλη περίοδο αντοχής που ορίζεται στο σημείο 5.3 της παρούσας οδηγίας μπορεί να παρουσιάζουν κάποια υποβάθμιση της απόδοσης του συστήματος OBD, οπότε υπάρχει περίπτωση να παρουσιαστεί υπέρβαση των ορίων που προβλέπονται στον πίνακα του σημείου 5.4.4. του παρόντος κανονισμού πριν το σύστημα OBD επισημάνει την αστοχία στον οδηγό του οχήματος.
 3.1.2.
 Σε κάθε εκκίνηση του κινητήρα πρέπει να αρχίζει μια σειρά διαγνωστικών ελέγχων η οποία να ολοκληρώνεται τουλάχιστον μία φορά υπό την προϋπόθεση ότι πληρούνται οι ορθές συνθήκες δοκιμής. Οι συνθήκες δοκιμής πρέπει να επιλέγονται κατά τρόπον ώστε να αντιστοιχούν όλες στις συνθήκες οδήγησης που αντιπροσωπεύονται από τη δοκιμή που ορίζεται στο σημείο 2 του προσαρτήματος 1 του παρόντος παραρτήματος.
 3.1.2.1.
 Οι κατασκευαστές δεν υποχρεούνται να ενεργοποιήσουν ένα κατασκευαστικό στοιχείο/σύστημα αποκλειστικά για το σκοπό της παρακολούθησης της λειτουργίας του OBD υπό συνθήκες λειτουργίας του οχήματος, εάν κανονικά δεν θα ήταν ενεργοποιημένο (π.χ. ενεργοποίηση θερμαντήρα δεξαμενής αντιδραστηρίου ενός συστήματος εξουδετέρωσης των NOx ή συνδυασμένο σύστημα εξουδετέρωσης των NOx και φίλτρο σωματιδίων όταν το σύστημα αυτό κανονικά δεν θα ήταν ενεργοποιημένο).
 3.1.3.
 Το σύστημα OBD μπορεί να περιλαμβάνει διατάξεις που μετρούν, αισθάνονται ή ανταποκρίνονται σε λειτουργικές μεταβλητές (π.χ. ταχύτητα οχήματος, στροφές κινητήρα, χρησιμοποιούμενη σχέση μετάδοσης κίνησης, θερμοκρασία, πίεση εισαγωγής ή οποιαδήποτε άλλη παράμετρος) με στόχο την ανίχνευση δυσλειτουργιών και την ελαχιστοποίηση του κινδύνου ένδειξης ψευδών δυσλειτουργιών. Οι εν λόγω διατάξεις δεν είναι διατάξεις διακοπής της λειτουργίας.
 3.1.4.
 Η πρόσβαση στο σύστημα OBD που απαιτείται για την εξέταση, τη διάγνωση, τη συντήρηση ή την επισκευή του οχήματος πρέπει να είναι απεριόριστη και τυποποιημένη. Όλοι οι κωδικοί βλάβης για τις εκπομπές πρέπει να είναι συνεκτικοί με αυτούς που περιγράφονται στο σημείο 6.8.5 του παρόντος παραρτήματος.
 3.2. Απαιτήσεις για τα συστήματα OBD κατά το στάδιο 1
 3.2.1.
 Από τις ημερομηνίες που παρατίθενται στο σημείο 5.4.1 του παρόντος κανονισμού, το σύστημα OBD όλων των κινητήρων ανάφλεξης με συμπίεση και όλων των οχημάτων με κινητήρα ανάφλεξης με συμπίεση


text:
πρέπει να επισημαίνει την αστοχία κατασκευαστικού στοιχείου ή συστήματος που αφορά τις εκπομπές όταν η εν λόγω αστοχία έχει ως αποτέλεσμα αύξηση των εκπομπών άνω των σχετικών ορίων κατωφλίου OBD που παρατίθενται στον πίνακα του σημείου 5.4.4 του παρόντος κανονισμού.
 3.2.2.
 Προκειμένου να πληρούνται οι απαιτήσεις του σταδίου 1, το σύστημα OBD πρέπει να παρακολουθεί:
 3.2.2.1.
 την πλήρη αφαίρεση καταλύτη, εφόσον έχει τοποθετηθεί ως ξεχωριστή μονάδα, που ενδέχεται να αποτελεί ή όχι σημείο του συστήματος εξουδετέρωσης των NOx ή του φίλτρου σωματιδίων ντίζελ,
 3.2.2.2.
 τη μείωση της αποτελεσματικότητας του συστήματος εξουδετέρωσης των NOx, εφόσον υπάρχει, αποκλειστικά σε σχέση με τις εκπομπές των NOx·
 3.2.2.3.
 τη μείωση της αποτελεσματικότητας του φίλτρου σωματιδίων, εφόσον υπάρχει, αποκλειστικά σε σχέση με τις εκπομπές των σωματιδίων·
 3.2.2.4.
 τη μείωση της αποτελεσματικότητας του συνδυασμένου συστήματος εξουδετέρωσης των NOx και φίλτρου σωματιδίων, εφόσον υπάρχει, σε σχέση με τις εκπομπές αφενός των NOx και αφετέρου των σωματιδίων.
 3.2.3.
 Σοβαρή λειτουργική αστοχία
 3.2.3.1.
 Ως εναλλακτική λύση στον έλεγχο των σχετικών ορίων κατωφλίου OBD όσον αφορά τα σημεία 3.2.2.1 έως 3.2.2.4, τα συστήματα OBD των κινητήρων ανάφλεξης με συμπίεση μπορούν, σύμφωνα με το σημείο 5.4.1.1 του παρόντος κανονισμού, να παρακολουθούν για σοβαρές λειτουργικές αστοχίες τα ακόλουθα κατασκευαστικά στοιχεία:
 α)
 τον καταλύτη, εφόσον έχει τοποθετηθεί ως ξεχωριστή μονάδα, που ενδέχεται να αποτελεί ή όχι σημείο του συστήματος εξουδετέρωσης των NOx ή του φίλτρου σωματιδίων·
 β)
 στο σύστημα εξουδετέρωσης των NOx, αν υπάρχει·
 γ)
 το φίλτρο σωματιδίων, εφόσον υπάρχει·
 δ)
 το συνδυασμένο σύστημα εξουδετέρωσης των NOx και φίλτρου σωματιδίων.
 3.2.3.2.
 Σε περίπτωση κινητήρα εξοπλισμένου με σύστημα εξουδετέρωσης των NOx, τα παραδείγματα ελέγχου για σοβαρή λειτουργική αστοχία αφορούν την πλήρη αφαίρεση του συστήματος ή την αντικατάσταση του συστήματος από «ψευδοσύστημα» (και οι δύο θεωρούνται εκούσιες σοβαρές λειτουργικές αστοχίες), την έλλειψη του απαιτούμενου αντιδραστηρίου για το σύστημα εξουδετέρωσης των NOx, την αστοχία οποιουδήποτε ηλεκτρικού στοιχείου SCR, οποιαδήποτε ηλεκτρική αστοχία κατασκευαστικού στοιχείου (π.χ. αισθητήρες και ενεργοποιητές, μονάδα ελέγχου δοσολογίας) του συστήματος εξουδετέρωσης NOx συμπεριλαμβανομένου, κατά περίπτωση, του συστήματος θέρμανσης του αντιδραστηρίου, την αστοχία του συστήματος δοσολογίας του αντιδραστηρίου (π.χ. απουσία παροχής αέρα, φραγμένο ακροφύσιο, αστοχία αντλίας δοσολογίας).
 3.2.3.3.
 Σε περίπτωση κινητήρα εξοπλισμένου με φίλτρο σωματιδίων, τα παραδείγματα ελέγχου για σοβαρή λειτουργική αστοχία αφορούν την εκτεταμένη τήξη του υποστρώματος της παγίδας ή τη φραγμένη παγίδα με αποτέλεσμα διαφορική πίεση εκτός κλίμακας σύμφωνα με τη δήλωση του κατασκευαστή, οποιαδήποτε ηλεκτρική αστοχία στοιχείου (π.χ. αισθητήρες και ενεργοποιητές, μονάδα ελέγχου δοσολογίας) ενός φίλτρου σωματιδίων, οποιαδήποτε τυχόν αστοχία, κατά περίπτωση, του συστήματος δοσολογίας αντιδραστηρίου (π.χ. φραγμένο ακροφύσιο, αστοχία αντλίας δοσολογίας).
 3.2.4.
 Οι κατασκευαστές δύνανται να αποδεικνύουν στην αρμόδια για τις εγκρίσεις αρχή ότι ορισμένα κατασκευαστικά στοιχεία ή συστήματα δεν χρειάζεται να παρακολουθούνται εάν, σε περίπτωση πλήρους αστοχίας ή αφαίρεσής τους, οι εκπομπές δεν υπερβαίνουν τα εφαρμοζόμενα όρια κατωφλίου για το στάδιο 1 OBD που παρατίθενται στον πίνακα του σημείο 5.4.4. του παρόντος κανονισμού, όταν μετρώνται βάσει των κύκλων που περιλαμβάνονται στο σημείο 1.1 του προσαρτήματος 1 του παρόντος παραρτήματος. Η παρούσα διάταξη δεν εφαρμόζεται σε εξοπλισμό ανακυκλοφορίας των καυσαερίων (EGR), σε σύστημα εξουδετέρωσης NOx, σε φίλτρο σωματιδίων ή σε συνδυασμένο


text:
σύστημα εξουδετέρωσης NOx και φίλτρου σωματιδίων, ούτε εφαρμόζεται σε στοιχείο ή σύστημα που ελέγχεται για σοβαρή λειτουργική αστοχία.
 3.3. Απαιτήσεις για τα συστήματα OBD κατά το στάδιο 2
 3.3.1.
 Από τις ημερομηνίες που παρατίθενται στο σημείο 5.4.2. του παρόντος κανονισμού, το σύστημα OBD όλων των κινητήρων ανάφλεξης με συμπίεση ή αερίου και των οχημάτων που είναι εξοπλισμένα με κινητήρα ανάφλεξης με συμπίεση ή αερίου επισημαίνει την αστοχία στοιχείου ή συστήματος σχετικού με τις εκπομπές του συστήματος του κινητήρα όταν η εν λόγω αστοχία έχει ως αποτέλεσμα αύξηση των εκπομπών άνω των σχετικών ορίων κατωφλίου OBD που παρατίθενται στον πίνακα του σημείου 5.4.4. του παρόντος κανονισμού.
 Το σύστημα OBD εξετάζει τη διεπαφή επικοινωνίας (υλικό εξοπλισμού και μηνύματα) μεταξύ της (των) μονάδας(-ων) ηλεκτρονικού ελέγχου του κινητήρα (EECU) και οποιουσδήποτε άλλου συστήματος κίνησης ή μονάδας ελέγχου εφόσον οι ανταλλαχθείσες πληροφορίες επηρεάζουν την ομαλή λειτουργία του ελέγχου των εκπομπών. Το σύστημα OBD προβαίνει σε διάγνωση της ακεραιότητας της σύνδεσης μεταξύ του EECU και του μέσου που αποτελεί το σύνδεσμο με τα εν λόγω υπόλοιπα στοιχεία οχημάτων (π.χ. αγωγός επικοινωνίας).
 3.3.2.
 Προκειμένου να πληρούνται οι απαιτήσεις του σταδίου 2, το σύστημα OBD παρακολουθεί:
 3.3.2.1.
 τη μείωση της αποτελεσματικότητας του καταλύτη, εφόσον έχει τοποθετηθεί ως ξεχωριστή μονάδα, που ενδέχεται να αποτελεί ή όχι μέρος του συστήματος εξουδετέρωσης των NOx ή του φίλτρου σωματιδίων·
 3.3.2.2.
 τη μείωση της αποτελεσματικότητας του συστήματος εξουδετέρωσης των NOx, εφόσον υπάρχει, αποκλειστικά σε σχέση με τις εκπομπές των NOx·
 3.3.2.3.
 τη μείωση της αποτελεσματικότητας του φίλτρου σωματιδίων, εφόσον υπάρχει, αποκλειστικά σε σχέση με τις εκπομπές των σωματιδίων·
 3.3.2.4.
 τη μείωση της αποτελεσματικότητας του συνδυασμένου συστήματος εξουδετέρωσης των NOx και φίλτρου σωματιδίων, εφόσον υπάρχει, σε σχέση με τις εκπομπές αφενός των NOx και αφετέρου των σωματιδίων.
 3.3.2.5.
 τη διεπαφή μεταξύ της μονάδας ηλεκτρονικού ελέγχου του κινητήρα (EECU) και οποιουδήποτε άλλου συστήματος κίνησης ή ηλεκτρονικής μονάδας ελέγχου του οχήματος [π.χ. τη μονάδα ελέγχου της μετάδοσης (TECU)] για την ηλεκτρική αποσύνδεση.
 3.3.3.
 Οι κατασκευαστές μπορούν να αποδεικνύουν στην αρμόδια για τις εγκρίσεις αρχή ότι κατασκευαστικά στοιχεία ή συστήματα δεν χρειάζεται να παρακολουθούνται εάν, σε περίπτωση πλήρους αχρήστευσης ή αφαίρεσής του, οι εκπομπές δεν υπερβαίνουν τα εφαρμοζόμενα όρια για το στάδιο 2 OBD που παρατίθενται στον πίνακα του σημείου 5.4.4. του παρόντος κανονισμού, όταν μετρώνται βάσει των κύκλων που περιλαμβάνονται στο σημείο 1.1 του προσαρτήματος 1 του παρόντος παραρτήματος. Η παρούσα διάταξη δεν εφαρμόζεται στη διάταξη ανακυκλοφορίας των καυσαερίων (EGR), στο σύστημα εξουδετέρωσης των NOx, στο φίλτρο σωματιδίων ή στο συνδυασμένο σύστημα εξουδετέρωσης των NOx και φίλτρου σωματιδίων.
 3.4. Απαιτήσεις κατά τα στάδια 1 και 2
 3.4.1.
 Προκειμένου τα συστήματα OBD να πληρούν τις απαιτήσεις των σταδίων 1 και 2, πρέπει να παρακολουθούν:
 3.4.1.1.
 Τα ηλεκτρονικά συστήματα έγχυσης του καυσίμου, την αδιάκοπη λειτουργία του κυκλώματος και την ολοκληρωτική λειτουργική αστοχία του (των) ενεργοποιητή(-ών) της ρύθμισης παροχής καυσίμου και χρονισμού (δηλαδή ανοικτό κύκλωμα ή βραχυκύκλωμα).
 3.4.1.2.
 Όλα τα υπόλοιπα στοιχεία ή συστήματα κινητήρα ή μετεπεξεργασίας καυσαερίων σχετικά με τις εκπομπές, τα οποία συνδέονται με υπολογιστή, η αστοχία των οποίων μπορεί να επιφέρει εκπομπές καυσαερίων άνω των ορίων


text:
που παρατίθενται στον πίνακα του σημείου 5.4.4. του παρόντος κανονισμού. Τα παραδείγματα περιλαμβάνουν τουλάχιστον το σύστημα ανακυκλοφορίας καυσαερίων (EGR), τα συστήματα ή κατασκευαστικά στοιχεία παρακολούθησης και ελέγχου της ροής μάζας-αέρα, τη ροή όγκου (και θερμοκρασία) αέρα, την υπερσυμπίεση εισαγωγής και την εσωτερική πίεση της πολλαπλής εισαγωγής (καθώς και τους σχετικούς αισθητήρες με τους οποίους καθίστανται δυνατές οι παραπάνω λειτουργίες), τους αισθητήρες και τους ενεργοποιητές του συστήματος εξουδετέρωσης των NOx, τους αισθητήρες και τους ενεργοποιητές ενεργού φίλτρου σωματιδίων που ενεργοποιείται ηλεκτρονικά.
 3.4.1.3.
 Οποιοδήποτε άλλο κατασκευαστικό στοιχείο ή σύστημα κινητήρα ή μετεπεξεργασίας καυσαερίων όσον αφορά τις εκπομπές, συνδεδεμένο με μονάδα ηλεκτρονικού ελέγχου, παρακολουθείται για ηλεκτρική αποσύνδεση εκτός εάν παρακολουθείται για άλλο λόγο.
 3.4.1.4.
 Στην περίπτωση κινητήρων εξοπλισμένων με σύστημα μετεπεξεργασίας με κατανάλωση αντιδραστηρίου, το σύστημα OBD παρακολουθεί:
 α)
 την έλλειψη οποιουδήποτε απαιτούμενου αντιδραστηρίου·
 β)
 την ποιότητα του απαιτούμενου αντιδραστηρίου σύμφωνα με τις προδιαγραφές του κατασκευαστή που παρατίθενται στο παράρτημα 1 του παρόντος κανονισμού·
 γ)
 την κατανάλωση του αντιδραστηρίου και τη δραστηριότητα δοσολογίας·
 Σύμφωνα με το σημείο 5.5.4. του παρόντος κανονισμού.
 3.5. Λειτουργία του OBD και προσωρινή διακοπή της λειτουργίας ορισμένων δυνατοτήτων παρακολούθησης του OBD
 3.5.1.
 Το σύστημα OBD είναι σχεδιασμένο, κατασκευασμένο και εγκατεστημένο σε ένα όχημα κατά τρόπο ώστε να συμμορφώνεται με τις απαιτήσεις του παρόντος παραρτήματος κατά τις συνθήκες χρήσης που προβλέπονται στο σημείο 5.1.5.4 του παρόντος κανονισμού.
 Σε περίπτωση που το σύστημα ελέγχου των εκπομπών δεν λειτουργεί υπό κανονικές συνθήκες λειτουργίας, μπορεί να σημειωθεί υποβάθμιση του συστήματος OBD με ενδεχόμενο την υπέρβαση των ορίων κατωφλίου που παρατίθενται στον πίνακα του σημείου 5.4.4. του παρόντος κανονισμού, προτού το σύστημα OBD να επισημάνει την αστοχία στον οδηγό του οχήματος.
 Το σύστημα OBD δεν πρέπει να τεθεί εκτός λειτουργίας εκτός εάν πληρούνται ένας ή περισσότεροι από τους ακόλουθους όρους για τη θέση εκτός λειτουργίας:
 3.5.1.1.
 Ορισμένα συστήματα παρακολούθησης OBD μπορούν να τεθούν εκτός λειτουργίας εφόσον επηρεάζεται η ικανότητά τους παρακολούθησης από τυχόν χαμηλή στάθμη καυσίμων. Για αυτόν τον λόγο, είναι δυνατή η θέση εκτός λειτουργίας όταν η στάθμη της δεξαμενής καυσίμου δεν υπερβαίνει το 20 % της ονομαστικής χωρητικότητας της δεξαμενής.
 3.5.1.2.
 Ορισμένα συστήματα παρακολούθησης OBD μπορούν να τεθούν προσωρινά εκτός λειτουργίας κατά τη λειτουργία της βοηθητικής στρατηγικής ελέγχου των εκπομπών όπως περιγράφεται στο σημείο 5.1.5.1 του παρόντος κανονισμού.
 3.5.1.3.
 Ορισμένα συστήματα παρακολούθησης OBD μπορούν να τεθούν προσωρινά εκτός λειτουργίας όταν ενεργοποιούνται στρατηγικές λειτουργικής ασφάλειας ή λειτουργίας σε έκτακτες περιπτώσεις.
 3.5.1.4.
 Σε οχήματα σχεδιασμένα ώστε να δέχονται την τοποθέτηση μονάδων απόληψης ισχύος, επιτρέπεται η θέση εκτός λειτουργίας ορισμένων συστημάτων ελέγχου, υπό την προϋπόθεση ότι η τυχόν θέση εκτός λειτουργίας συμβαίνει μόνον όταν η μονάδα είναι ενεργοποιημένη και το όχημα δεν οδηγείται.
 3.5.1.5.
 Ορισμένα συστήματα παρακολούθησης OBD μπορούν να τεθούν προσωρινά εκτός λειτουργίας κατά την περιοδική αναγέννηση ενός συστήματος ελέγχου των εκπομπών κατάντη του κινητήρα (δηλαδή φίλτρο σωματιδίων, σύστημα εξουδετέρωσης των NOx ή συνδυασμένο σύστημα εξουδετέρωσης των NOx και φίλτρου σωματιδίων).
 3.5.1.6.
 Ορισμένα συστήματα παρακολούθησης OBD μπορούν να τεθούν προσωρινά εκτός λειτουργίας εκτός των συνθηκών χρήσης που καθορίζονται στο σημείο 5.1.5.4 του παρόντος κανονισμού εφόσον η εν λόγω θέση εκτός λειτουργίας μπορεί να αιτιολογηθεί


text:
από περιορισμό της δυνατότητας παρακολούθησης OBD (συμπεριλαμβανομένης της προτυποποίησης).
 3.5.2.
 Το σύστημα παρακολούθησης OBD δεν απαιτείται να αξιολογεί κατασκευαστικά στοιχεία κατά τη δυσλειτουργία εφόσον μια τέτοια αξιολόγηση θα συνεπαγόταν προβλήματα ασφάλειας ή αστοχία του κατασκευαστικού στοιχείου.
 3.6. Ενεργοποίηση του δείκτη δυσλειτουργίας (ΜΙ)
 3.6.1.
 Το σύστημα OBD περιλαμβάνει δείκτη δυσλειτουργίας ευκόλως ορατό από το χειριστή του οχήματος. Με εξαίρεση την περίπτωση του σημείου 3.6.2. του παραρτήματος, ο MI (π.χ. ένδειξη ή λυχνία) χρησιμοποιείται αποκλειστικά για δυσλειτουργίες σχετικές με τις εκπομπές με εξαίρεση την ένδειξη των διαδικασιών εκκίνησης σε καταστάσεις ανάγκης ή λειτουργίας με μειωμένες στροφές λόγω δυσλειτουργίας. Τα μηνύματα για την ασφάλεια μπορούν να θεωρούνται ύψιστης προτεραιότητας. Ο ΜΙ πρέπει να είναι ορατός υπό οποιεσδήποτε εύλογες συνθήκες φωτισμού. Κατά την ενεργοποίησή του, πρέπει να υπάρχει σχετική ένδειξη σύμφωνα με το ISO 2575 (1) (λυχνία ένδειξης ή σύμβολο στον πίνακα οργάνων χειρισμού). Στο όχημα δεν πρέπει να υπάρχουν περισσότεροι από έναν ΜΙ γενικού σκοπού για προβλήματα σχετιζόμενα με τις εκπομπές. Είναι δυνατή ή ένδειξη ξεχωριστών ειδικών πληροφοριών (π.χ. για το σύστημα πέδησης, την πρόσδεση των ζωνών ασφαλείας, την πίεση λαδιού, τις απαιτήσεις συντήρησης, ή την επισήμανση της έλλειψης του απαιτούμενου αντιδραστηρίου για το σύστημα εξουδετέρωσης των NOx). Απαγορεύεται η χρήση ερυθρού χρώματος για τον ΜΙ.
 3.6.2.
 Ο MI μπορεί να χρησιμοποιείται προκειμένου να επισημάνει στον οδηγό ότι πρέπει να εκτελεσθεί επειγόντως εργασία συντήρησης. Μια ένδειξη αυτού του είδους μπορεί επίσης να συνοδεύεται από σχετικό μήνυμα στον πίνακα οργάνων ότι πρέπει να εκτελεσθεί επειγόντως εργασία συντήρησης.
 3.6.3.
 Για στρατηγικές όπου απαιτούνται περισσότεροι από έναν κύκλοι προετοιμασίας για την ενεργοποίηση του MI, ο κατασκευαστής πρέπει να παρέχει στοιχεία ή/και τεχνική αξιολόγηση που αποδεικνύει επαρκώς ότι το σύστημα παρακολούθησης είναι εξίσου αποτελεσματικό και ανιχνεύει έγκαιρα τη φθορά κατασκευαστικών στοιχείων. Δεν γίνονται αποδεκτές στρατηγικές διάγνωσης που απαιτούν κατά μέσον όρο περισσότερους από δέκα κύκλους OBD ή κύκλους δοκιμών εκπομπών για την ενεργοποίηση του MI.
 3.6.4.
 Ο MI ενεργοποιείται επίσης όταν το σύστημα ρύθμισης του κινητήρα λειτουργεί με μόνιμο προκαθορισμένο τρόπο εκπομπών. Ο MI ενεργοποιείται επίσης όταν το σύστημα OBD δεν μπορεί να καλύψει τις βασικές απαιτήσεις παρακολούθησης που προβλέπονται στην παρούσα οδηγία.
 3.6.5.
 Σε περίπτωση αναφοράς στο παρόν σημείο, πρέπει να ενεργοποιείται ο ΜΙ και, συν τοις άλλοις, να ενεργοποιείται και ένας διαφορετικός τρόπος προειδοποίησης, π.χ. με ΜΙ που αναβοσβήνει ή με την ενεργοποίηση συμβόλου σύμφωνα με το ISO 2575 (2) πέρα από την ενεργοποίηση του ΜΙ.
 3.6.6.
 Ο ΜΙ ενεργοποιείται και στην περίπτωση που το σύστημα ανάφλεξης σχήματος ευρίσκεται στη θέση «κλειδί εντός» (key-on) πριν από την εκκίνηση του κινητήρα (μηχανικώς ή με μανιβέλα) και να απενεργοποιείται 10 δευτερόλεπτα μετά από την εκκίνηση του κινητήρα εφόσον προηγουμένως δεν έχει διαπιστωθεί δυσλειτουργία.
 3.7. Καταχώριση κωδικού βλάβης σε μνήμη
 Το σύστημα OBD καταγράφει τον(τους) κωδικό(-ούς) ένδειξης της κατάστασης του συστήματος ελέγχου εκπομπών. Ο κωδικός βλάβης καταχωρείται για οποιαδήποτε διαπιστωθείσα και εξακριβωμένη δυσλειτουργία που προκαλεί την ενεργοποίηση του ΜΙ, ο οποίος πρέπει να αναγνωρίζει το σύστημα ή το κατασκευαστικό στοιχείο που παρουσιάζει δυσλειτουργία όσο το δυνατό πιο συγκεκριμένα. Πρέπει να καταχωρείται ξεχωριστός κωδικός που να επισημαίνει την αναμενόμενη


text:
κατάσταση ενεργοποίησης του ΜΙ (π.χ. MI στη θέση «ΟΝ», MI στη θέση «OFF»).
 Χρησιμοποιούνται χωριστοί κωδικοί κατάστασης που διακρίνουν τα ορθώς λειτουργούντα συστήματα ελέγχου εκπομπών από εκείνα που απαιτούν περαιτέρω λειτουργία του κινητήρα προκειμένου να αξιολογηθούν πλήρως. Εάν ο ΜΙ ενεργοποιείται της λόγω δυσλειτουργίας ή του προκαθορισμένου τρόπου ρύθμισης εκπομπών,, καταγράφεται ο κωδικός βλάβης που επισημαίνει τον πιθανό τομέα δυσλειτουργίας. Ένας κωδικός βλάβης καταγράφεται επίσης σε μνήμη στις περιπτώσεις που αναφέρονται στα σημεία 3.4.1.1. και 3.4.1.3. του παρόντος παραρτήματος.
 3.7.1.
 Σε περίπτωση απενεργοποίησης της παρακολούθησης για 10 κύκλους οδήγησης λόγω της συνεχούς λειτουργίας του οχήματος υπό όρους σύμφωνους με αυτούς που προβλέπονται στο σημείο 3.5.1.2 του παρόντος παραρτήματος, το σύστημα παρακολούθησης μπορεί να τεθεί σε κατάσταση «ετοιμότητας» (ready) χωρίς να έχει ολοκληρωθεί η παρακολούθηση.
 3.7.2.
 Οι ώρες λειτουργίας του κινητήρα με ενεργοποιημένο τον ΜΙ είναι διαθέσιμες ανά πάσα στιγμή κατόπιν αιτήματος μέσω της σειριακής θύρας δεδομένων επί του τυποποιημένου συνδέσμου ζεύξης, σύμφωνα με τις προδιαγραφές που παρατίθενται στο σημείο 6.8 του παρόντος παραρτήματος.
 3.8. Σβήσιμο του ΜΙ
 3.8.1.
 Ο ΜΙ μπορεί να απενεργοποιείται μετά τρεις αλλεπάλληλες σειριακές αλληλουχίες λειτουργίας ή 24 ώρες λειτουργίας του κινητήρα κατά τη διάρκεια των οποίων το σύστημα παρακολούθησης που προκαλεί την ενεργοποίηση του ΜΙ παύει να ανιχνεύει τη δυσλειτουργία και εφόσον δεν έχει εντοπιστεί άλλη δυσλειτουργία που θα μπορούσε να ενεργοποιήσει ανεξάρτητα τον ΜΙ.
 3.8.2.
 Σε περίπτωση ενεργοποίησης του ΜΙ λόγω έλλειψης αντιδραστηρίου για το σύστημα εξουδετέρωσης των NOx, ή διάταξης μετεπεξεργασίας του συνδυασμένου συστήματος εξουδετέρωσης των NOx και σωματιδίων, ή της χρήσης αντιδραστηρίου εκτός των προδιαγραφών του κατασκευαστή, ο MI μπορεί να ρυθμιστεί στην προηγούμενη κατάσταση ενεργοποίησης μετά τη συμπλήρωση ή την αντικατάσταση του μέσου αποθήκευσης με αντιδραστήριο που να έχει τις σωστές προδιαγραφές.
 3.8.3.
 Σε περίπτωση ενεργοποίησης του ΜΙ λόγω αντικανονικής λειτουργίας του συστήματος του κινητήρα όσον αφορά τα μέτρα ελέγχου των NOx ή αντικανονικής κατανάλωσης αντιδραστηρίου και αντικανονικής δραστηριότητας δοσολογίας, ο MI μπορεί να ρυθμιστεί στην προηγούμενη κατάσταση ενεργοποίησης εφόσον δεν ισχύουν πλέον οι όροι που παρατίθενται στα σημεία 5.5.3, 5.5.4 και 5.5.7 του παρόντος κανονισμού.
 3.9. Διαγραφή κωδικού βλάβης
 3.9.1.
 Το σύστημα OBD μπορεί να διαγράψει έναν κωδικό βλάβης και τις ώρες λειτουργίας του κινητήρα καθώς και πληροφορίες «ακινητοποιημένου πλαισίου» (freeze-frame) εφόσον δεν επανακαταγραφεί η ίδια βλάβη σε 40 τουλάχιστον κύκλους προθέρμανσης του κινητήρα ή 100 ώρες λειτουργίας του κινητήρα, ό,τι προκύψει πρώτα, με εξαίρεση τις περιπτώσεις που αναφέρονται στο σημείο 3.9.2.
 3.9.2.
 Από τις 9 Νοεμβρίου 2006 για τις νέες εγκρίσεις τύπου και από την 1η Οκτωβρίου 2007 για όλες τις ταξινομήσεις, στην περίπτωση μη διαγράψιμου κωδικού βλάβης που εμφανίζεται σύμφωνα με τα σημεία 5.5.3 ή 5.5.4 του παρόντος κανονισμού, το σύστημα OBD καταχωρίζει τον κωδικό βλάβης και τις ώρες λειτουργίας του κινητήρα κατά το διάστημα ενεργοποίησης του ΜΙ για τουλάχιστον 400 ημέρες ή 9.600 ώρες λειτουργίας του κινητήρα.
 Ο εν λόγω κωδικός βλάβης και οι αντίστοιχες ώρες λειτουργίας του κινητήρα κατά το διάστημα ενεργοποίησης του MI δεν διαγράφονται με τη χρήση οποιουδήποτε εξωτερικού διαγνωστικού ή άλλου εργαλείου που αναφέρεται στο σημείο 6.8.3 του παρόντος παραρτήματος.
 4. ΑΠΑΙΤΗΣΕΙΣ ΣΧΕΤΙΚΑ ΜΕ


text:
ΤΗΝ ΕΓΚΡΙΣΗ ΤΩΝ ΣΥΣΤΗΜΑΤΩΝ OBD
 4.1.
 Για την έγκριση, το σύστημα OBD υφίσταται δοκιμή σύμφωνα με τις διαδικασίες που παρατίθενται στο προσάρτημα 1 του παρόντος παραρτήματος.
 Για τις δοκιμές επίδειξης OBD χρησιμοποιείται αντιπροσωπευτικός κινητήρας της οικείας σειράς κινητήρων (βλ. σημείο 7 του παρόντος κανονισμού), ή θα παρέχεται η έκθεση δοκιμής του μητρικού συστήματος OBD της σειράς κινητήρων OBD στην αρχή έγκρισης αντί της διεξαγωγής δοκιμής επίδειξης του OBD.
 4.1.1.
 Στην περίπτωση του σταδίου 1 του OBD που αναφέρεται στο σημείο 3.2, το σύστημα OBD:
 4.1.1.1.
 επισημαίνει την αστοχία κατασκευαστικού στοιχείου ή συστήματος που αφορά τις εκπομπές όταν η εν λόγω αστοχία έχει ως αποτέλεσμα αύξηση των εκπομπών άνω των σχετικών ορίων κατωφλίου OBD που παρατίθενται στον πίνακα του σημείου 5.4.4 του παρόντος κανονισμού ή,
 4.1.1.2.
 κατά περίπτωση, επισημαίνει οποιαδήποτε σοβαρή λειτουργική αστοχία σε σύστημα μετεπεξεργασίας καυσαερίων.
 4.1.2.
 Στην περίπτωση του σταδίου 2 OBD που αναφέρεται στο σημείο 3.3., το σύστημα OBD επισημαίνει την αστοχία κατασκευαστικού στοιχείου ή συστήματος σχετικού με τις εκπομπές όταν η αστοχία αυτή έχει ως αποτέλεσμα αύξηση των εκπομπών άνω των ορίων κατωφλίου OBD που παρατίθενται στον πίνακα του σημείου 5.4.4. του παρόντος κανονισμού.
 4.1.3.
 Στις περιπτώσεις των OBD 1 και OBD 2, το σύστημα OBD επισημαίνει την έλλειψη οποιουδήποτε απαιτούμενου αντιδραστηρίου για τη λειτουργία συστήματος μετεπεξεργασίας καυσαερίων.
 4.2. Απαιτήσεις εγκατάστασης
 4.2.1.
 Η εγκατάσταση στο όχημα κινητήρα εξοπλισμένου με σύστημα OBD συμμορφώνεται με τις ακόλουθες διατάξεις του παρόντος παραρτήματος σε ό,τι αφορά τον εξοπλισμό του οχήματος:
 α)
 τις διατάξεις των σημείων 3.6.1, 3.6.2 και 3.6.5 όσον αφορά τον ΜΙ και, κατά περίπτωση, συμπληρωματικούς τρόπους προειδοποίησης·
 β)
 κατά περίπτωση, τις διατάξεις του σημείου 6.8.3.1 σχετικά με τη χρήση ενσωματωμένης στο όχημα διαγνωστικής διάταξης·
 γ)
 τις διατάξεις του σημείου 6.8.6 σχετικά με τη διεπαφή σύνδεσης.
 4.3. Έγκριση συστήματος OBD με αστοχίες
 4.3.1.
 Ο κατασκευαστής μπορεί να ζητήσει έγκριση ενός συστήματος OBD από την αρμόδια αρχή, ακόμη και εάν το σύστημα αυτό παρουσιάζει μία ή περισσότερες αστοχίες λόγω των οποίων δεν πληρούνται εξ ολοκλήρου οι ειδικές απαιτήσεις του παρόντος παραρτήματος.
 4.3.2.
 Η αρμόδια αρχή, κατά την εξέταση της αίτησης, αποφαίνεται κατά πόσον η συμμόρφωση προς τις απαιτήσεις του παρόντος παραρτήματος είναι εφικτή ή αδικαιολόγητη.
 Η αρχή λαμβάνει υπόψη τα δεδομένα του κατασκευαστή βάσει των οποίων αναλύονται παράγοντες όπως –αλλά όχι αποκλειστικά– η τεχνική σκοπιμότητα, οι προθεσμίες και οι κύκλοι παραγωγής όπου περιλαμβάνεται η έναρξη και η παύση παραγωγής κινητήρων ή ο σχεδιασμός οχημάτων και η προγραμματισμένη αναβάθμιση των υπολογιστών, ο βαθμός στον οποίο το σύστημα OBD θα ανταποκρίνεται στις απαιτήσεις του παρόντος κανονισμού και εάν ο κατασκευαστής κατέβαλε τις δέουσες προσπάθειες για να συμμορφωθεί στις απαιτήσεις του παρόντος κανονισμού.
 4.3.3.
 Η αρμόδια αρχή δεν αποδέχεται καμία αστοχία η οποία συνεπάγεται πλήρη έλλειψη της απαιτούμενης διαγνωστικής παρακολούθησης.
 4.3.4.
 Η αρμόδια αρχή δεν αποδέχεται καμία αστοχία η οποία συνεπάγεται μη τήρηση των ορίων του OBD που παρατίθεται στον πίνακα του σημείου 5.4.4. του παρόντος κανονισμού.
 4.3.5.
 Στην ιεράρχηση των αστοχιών, προηγούνται εκείνα που σχετίζονται με τα σημεία 3.2.2.1., 3.2.2.2., 3.2.2.3., 3.2.2.4. και 3.4.1.1. για το στάδιο 1 OBD και με τα σημεία


text:
3.3.2.1., 3.3.2.2., 3.3.2.3., 3.3.2.4. και 3.4.1.1 για το στάδιο 2 OBD του παρόντος παραρτήματος
 4.3.6.
 Πριν ή κατά την έγκριση δεν επιτρέπεται καμία αστοχία όσον αφορά τις απαιτήσεις του σημείου 3.2.3 και του σημείου 6., εκτός του σημείου 6.8.5. του παρόντος παραρτήματος.
 4.3.7.
 Περίοδος εκδήλωσης της αστοχίας
 4.3.7.1.
 Μια αστοχία επιτρέπεται να διαρκεί για μια περίοδο δύο ετών από την ημερομηνία έγκρισης του τύπου του κινητήρα ή του οχήματος, εκτός εάν είναι δυνατόν να αποδειχθεί δεόντως ότι για να διορθωθεί η αστοχία χρειάζονται ουσιαστικές μετατροπές στον κινητήρα και πρόσθετος χρόνος πέραν των δύο ετών. Στην περίπτωση αυτή, η αστοχία επιτρέπεται να διαρκέσει για μια μέγιστη περίοδο τριών ετών.
 4.3.7.2.
 Ένας κατασκευαστής μπορεί να ζητήσει από τις αρμόδιες αρχές που χορήγησαν την αρχική έγκριση να επιτρέψουν αναδρομικά μια αστοχία εφόσον διαπιστωθεί μετά την αρχική έγκριση. Στην περίπτωση αυτή, η αστοχία επιτρέπεται να διαρκεί για μια περίοδο δύο ετών από την ημερομηνία της σχετικής κοινοποίησης στις αρχές έγκρισης, εκτός εάν είναι δυνατόν να αποδειχθεί δεόντως ότι για να διορθωθεί η αστοχία χρειάζονται ουσιαστικές μετατροπές στον κινητήρα και πρόσθετος χρόνος πέραν των δύο ετών. Στην περίπτωση αυτή, η αστοχία επιτρέπεται να διαρκέσει για μια μέγιστη περίοδο τριών ετών.
 4.3.7.3.
 Οι αρμόδιες αρχές κοινοποιούν την απόφασή τους να ικανοποιήσουν αίτηση για αστοχία σε όλα τα συμβαλλόμενα μέρη.
 5. ΠΡΟΣΒΑΣΗ ΣΤΙΣ ΠΛΗΡΟΦΟΡΙΕΣ OBD
 5.1. Ανταλλακτικά, διαγνωστικά εργαλεία και εξοπλισμός δοκιμών
 5.1.1.
 Οι αιτήσεις για έγκριση ή τροποποίηση έγκρισης πρέπει να συνοδεύονται από τις σχετικές πληροφορίες για το σύστημα OBD. Οι εν λόγω σχετικές πληροφορίες θα επιτρέψουν στους κατασκευαστές ανταλλακτικών ή εξαρτημάτων να κατασκευάζουν στοιχεία συμβατά με το σύστημα OBD ώστε να μην παρατηρούνται βλάβες με σκοπό τη λειτουργία χωρίς βλάβες και την έλλειψη δυσλειτουργιών για το χρήστη του οχήματος. Ομοίως, οι εν λόγω σχετικές πληροφορίες θα επιτρέψουν στους κατασκευαστές διαγνωστικών εργαλείων και εξοπλισμού δοκιμής να κατασκευάζουν εργαλεία και εξοπλισμό που προσφέρονται για την αποτελεσματική και επακριβή διάγνωση των συστημάτων ελέγχου των εκπομπών.
 5.1.2.
 Κατόπιν αιτήσεως, οι αρμόδιες για την έγκριση αρχές κοινοποιούν το προσάρτημα 2 του παραρτήματος 2Α, το οποίο περιέχει τις χρήσιμες πληροφορίες σχετικά με το σύστημα OBD, όπως ορίζεται στο προσάρτημα 2 του παραρτήματος 6 του παρόντος κανονισμού, σε κάθε ενδιαφερόμενο κατασκευαστή στοιχείου, διαγνωστικού εργαλείου ή εξοπλισμού δοκιμής, αδιακρίτως.
 5.1.2.1.
 Στην περίπτωση ανταλλακτικών ή εξαρτημάτων, πληροφορίες μπορούν να ζητηθούν μόνο για τα κατασκευαστικά στοιχεία που υπόκεινται σε έγκριση, ή για τα κατασκευαστικά στοιχεία που αποτελούν μέρος ενός συστήματος το οποίο υπόκειται σε έγκριση.
 5.1.2.2.
 Η αίτηση για πληροφορίες πρέπει να προσδιορίζει με ακρίβεια το μοντέλο κινητήρα/μοντέλο κινητήρα σειράς κινητήρων για το οποίο απαιτούνται πληροφορίες. Πρέπει να επιβεβαιώνει ότι οι πληροφορίες απαιτούνται για την ανάπτυξη ανταλλακτικών ή εξαρτημάτων ή κατασκευαστικών στοιχείων ή διαγνωστικών εργαλείων ή εξοπλισμού δοκιμής.
 5.2 Πληροφορίες επισκευής
 5.2.1.
 Το αργότερο τρεις μήνες αφότου ο κατασκευαστής έχει παράσχει τις πληροφορίες επισκευής σε οποιονδήποτε εξουσιοδοτημένο μεταπωλητή ή συνεργείο των συμβαλλομένων μερών, ο κατασκευαστής παρέχει αυτές τις πληροφορίες (καθώς και τις μετέπειτα τροποποιήσεις και συμπληρώσεις τους) έναντι λογικού αντιτίμου το ύψος του οποίου δεν δημιουργεί διακρίσεις.
 5.2.2.
 Ο κατασκευαστής καθιστά επίσης προσιτές, κατά περίπτωση


text:
επί πληρωμή, τις τεχνικές πληροφορίες που απαιτούνται για την επισκευή ή τη συντήρηση μηχανοκίνητων οχημάτων, εκτός εάν οι πληροφορίες αυτές καλύπτονται από δικαίωμα διανοητικής ιδιοκτησίας ή αποτελούν ουσιώδη και απόρρητη τεχνογνωσία, η οποία προσδιορίζεται με την κατάλληλη μορφή· σε αυτήν την περίπτωση δεν επιτρέπεται η καταχρηστική άρνηση παροχής των απαραίτητων τεχνικών πληροφοριών.
 Οι ανωτέρω πληροφορίες μπορούν να διατίθενται σε κάθε άτομο που ασχολείται επαγγελματικά με τη συντήρηση ή την επισκευή, την παροχή οδικής βοήθειας, την επιθεώρηση ή τη δοκιμή οχημάτων ή την κατασκευή ή πώληση ανταλλακτικών ή εξαρτημάτων, διαγνωστικών μέσων και εξοπλισμού δοκιμών.
 5.2.3.
 Σε περίπτωση μη τήρησης των εν λόγω διατάξεων, η αρμόδια για τις εγκρίσεις αρχή λαμβάνει κατάλληλα μέτρα σύμφωνα με τη διαδικασία που προδιαγράφεται για τις εγκρίσεις και τους επιτόπιους ελέγχους, προκειμένου να διασφαλίσει τη διαθεσιμότητα πληροφοριών σχετικά με την επισκευή.
 6. ΔΙΑΓΝΩΣΤΙΚΑ ΣΗΜΑΤΑ
 6.1.
 Μόλις διαπιστώνεται η πρώτη δυσλειτουργία οποιουδήποτε κατασκευαστικού στοιχείου ή συστήματος, οι επικρατούσες «ακινητοποιημένου πλαισίου» συνθήκες του κινητήρα, καταχωρούνται στη μνήμη του υπολογιστή. Στις καταχωρούμενες στη μνήμη συνθήκες του κινητήρα περιλαμβάνονται τουλάχιστον η υπολογιζόμενη τιμή φορτίου, οι στροφές του κινητήρα, η θερμοκρασία του ψυκτικού μέσου, η πίεση της πολλαπλής εισαγωγής (εφόσον υπάρχει) και ο κωδικός βλάβης που προκάλεσε την καταχώριση των δεδομένων. Ο κατασκευαστής επιλέγει το σύνολο συνθηκών που είναι οι καταλληλότερες να καταχωρούνται ως ακινητοποιημένο πλαίσιο ώστε να διευκολύνεται η αποτελεσματική επιδιόρθωση.
 6.2.
 Απαιτείται ένα μόνο ακινητοποιημένο πλαίσιο δεδομένων. Επιτρέπεται στους κατασκευαστές να επιλέγουν προς καταχώριση στη μνήμη επιπλέον ακινητοποιημένα πλαίσια δεδομένων, υπό τον όρο ότι τουλάχιστον το απαιτούμενο ακινητοποιημένο πλαίσιο είναι δυνατόν να διαβαστεί από γενικής χρήσης διάταξη σάρωσης που πληροί τις προδιαγραφές των σημείων 6.8.3. και 6.8.4. Εάν ο κωδικός αστοχίας που προκαλεί την καταχώριση σε μνήμη των συνθηκών του κινητήρα απαλειφθεί σύμφωνα με το σημείο 3.9 του παρόντος παραρτήματος, επιτρέπεται να απαλειφθούν επίσης οι καταχωρημένες σε μνήμη συνθήκες του κινητήρα.
 6.3.
 Εφόσον υπάρχουν, πέραν των απαιτούμενων πληροφοριών ακινητοποιημένου πλαισίου τα κατωτέρω σήματα πρέπει, εφόσον ζητηθούν, να παρέχονται μέσω της σειριακής θύρας επί του τυποποιημένου συνδέσμου ζεύξης δεδομένων (data link), εάν οι πληροφορίες είναι διαθέσιμες στον ενσωματωμένο στο όχημα υπολογιστή ή μπορούν να προσδιοριστούν χρησιμοποιώντας στοιχεία διαθέσιμα στον ενσωματωμένο υπολογιστή: διαγνωστικοί κωδικοί προβλημάτων, θερμοκρασία ψυκτικού μέσου, χρονισμός έγχυσης, θερμοκρασία αέρα εισαγωγής, πίεση αέρα πολλαπλής, παροχή ρεύματος αέρα, στροφές κινητήρα, τιμή εξόδου του αισθητήρα θέσης της στραγγαλιστικής βαλβίδας (πεταλούδας), υπολογιζόμενη τιμή φορτίου, ταχύτητα κίνησης του οχήματος και πίεση καυσίμου.
 Τα σήματα παρέχονται σε πρότυπες μονάδες με βάση τις προδιαγραφές του σημείου 6.8. Τα σήματα της εκάστοτε στιγμής διαχωρίζονται σαφώς από τις μόνιμα προκαθορισμένες τιμές ή τα σήματα που αντιστοιχούν στις μειωμένες στροφές κινητήρα λόγω αστοχίας.
 6.4.
 Για όλα τα συστήματα ελέγχου εκπομπών στα οποία εκτελούνται ειδικές δοκιμές αξιολόγησης επί του οχήματος, οι ξεχωριστοί κωδικοί κατάστασης ή κωδικοί ετοιμότητας, πρέπει να αποθηκεύονται σε μνήμη υπολογιστή προκειμένου να αναγνωρίζονται τα συστήματα ελέγχου εκπομπών που λειτουργούν σωστά, καθώς και τα συστήματα ελέγχου εκπομπών που απαιτούν περαιτέρω λειτουργία του οχήματος για την ολοκληρωμένη διαγνωστική αξιολόγηση. Δεν επιβάλλεται η καταχώριση κώδικα ετοιμότητας για τις οθόνες εκείνες που θεωρούνται οθόνες συνεχούς λειτουργίας. Οι κωδικοί ετοιμότητας δεν πρέπει


text:
να ρυθμίζονται ποτέ σε κατάσταση μη ετοιμότητας («not ready») στη θέση «κλειδί εντός» (key-on) ή «κλειδί εκτός» (key-off). Η ηθελημένη ρύθμιση των κωδικών ετοιμότητας σε καθεστώς μη ετοιμότητας («not ready») μέσω υπηρεσιακών διαδικασιών εφαρμόζεται σε όλους αυτούς τους κωδικούς και όχι σε μεμονωμένους κωδικούς.
 6.5.
 Οι απαιτήσεις OBD ως προς τις οποίες πιστοποιείται το όχημα (δηλαδή το στάδιο 1 OBD ή το στάδιο 2 OBD) και τα παρακολουθούμενα από το σύστημα OBD κυριότερα συστήματα ελέγχου εκπομπών σύμφωνα με το σημείο 6.8.4, διατίθενται μέσω της σειριακής θύρας δεδομένων επί του τυποποιημένου συνδέσμου ζεύξης δεδομένων σύμφωνα με τις προδιαγραφές που προβλέπονται στο σημείο 6.8.
 6.6.
 Ο αριθμός ταυτοποίησης του λογισμικού βαθμονόμησης σύμφωνα με τα παραρτήματα 1 και 2Α του παρόντος κανονισμού παρέχεται μέσω της σειριακής θύρας επί του τυποποιημένου συνδέσμου διάγνωσης. Ο αριθμός ταυτοποίησης του λογισμικού βαθμονόμησης παρέχεται με τυποποιημένο μορφότυπο.
 6.7.
 Ο αριθμός αναγνώρισης του οχήματος (VIN) παρέχεται μέσω της σειριακής θύρας του τυποποιημένου συνδέσμου διάγνωσης. Ο αριθμός VIN παρέχεται με τυποποιημένο μορφότυπο.
 6.8.
 Η πρόσβαση στο διαγνωστικό σύστημα ελέγχου των εκπομπών πρέπει να είναι τυποποιημένη και απεριόριστη και το σύστημα πρέπει να είναι σύμφωνο με το πρότυπο ISO 15765 ή το SAE J1939, όπως ορίζονται στα ακόλουθα σημεία (3).
 6.8.1.
 Η χρήση του ISO 15765 ή του SAE J1939 θα είναι συνεκτική σε όλα τα σημεία από 6.8.2. έως 6.8.5.
 6.8.2.
 Ο σύνδεσμος επικοινωνίας εξοπλισμού επί και εξοπλισμού εκτός του οχήματος πρέπει να συμμορφώνεται με το ISO 15765-4 ή με τις σχετικές διατάξεις της σειράς προτύπων SAE J1939.
 6.8.3.
 Ο δοκιμαστικός εξοπλισμός και τα διαγνωστικά εργαλεία που απαιτούνται για την επικοινωνία με τα συστήματα OBD πρέπει να καλύπτουν ή να υπερκαλύπτουν τη λειτουργική προδιαγραφή του ISO 15031-4 ή του SAE J1939-73 σημείο 5.2.2.1.
 6.8.3.1.
 Η χρήση διαγνωστικού μέσου επί του οχήματος όπως π.χ. μιας διάταξης οπτικής απεικόνισης επί του πίνακα οργάνων του οχήματος για τη διευκόλυνση της πρόσβασης στις πληροφορίες OBD επιτρέπεται ως συμπληρωματική του τυποποιημένου συνδέσμου διάγνωσης που δίνει πρόσβαση στις πληροφορίες OBD.
 6.8.4.
 Τα δεδομένα διάγνωσης, (όπως προβλέπονται στο παρόν σημείο) και οι πληροφορίες ελέγχου διπλής κατεύθυνσης πρέπει να παρέχονται σύμφωνα με το μορφότυπο και τις μονάδες που περιγράφονται στο ISO 15031-5 ή στο SAE J1939-73 σημείο 5.2.2.1 και να διατίθενται με τη χρήση διαγνωστικού μέσου που πληροί τις απαιτήσεις του ISO 15031-4 ή του SAE J1939-73 σημείο 5.2.2.1.
 Ο κατασκευαστής παρέχει στον εθνικό οργανισμό τυποποίησης διαγνωστικά δεδομένα σχετικά με τις εκπομπές, π.χ. PID, ID του συστήματος ελέγχου OBD, ID δοκιμών που δεν προσδιορίζονται στο πρότυπο ISO 15031-5 αλλά συνδέονται με τον παρόντα κανονισμό.
 6.8.5.
 Όταν καταχωρίζεται βλάβη, ο κατασκευαστής προσδιορίζει τη βλάβη χρησιμοποιώντας τον πλέον κατάλληλο κωδικό βλάβης που ανταποκρίνεται σε εκείνους που προβλέπονται στο σημείο 6.3. του ISO 15031-6 για τους διαγνωστικούς κωδικούς προβλημάτων του συστήματος των εκπομπών. Εάν ο προσδιορισμός αυτός δεν είναι δυνατός, ο κατασκευαστής μπορεί να χρησιμοποιήσει τους διαγνωστικούς κωδικούς προβλημάτων σύμφωνα με τα σημεία 5.3. και 5.6. του ISO 15031-6. Πρέπει να υπάρχει πλήρης πρόσβαση στους κωδικούς βλάβης με τυποποιημένο διαγνωστικό εξοπλισμό που πληροί τις διατάξεις του σημείου 6.8.3. του παρόντος παραρτήματος.


text:
Ο κατασκευαστής παρέχει στον εθνικό οργανισμό τυποποίησης διαγνωστικά δεδομένα σχετικά με τις εκπομπές, π.χ. PID, ID του συστήματος ελέγχου OBD, ID δοκιμών που δεν προσδιορίζονται στο πρότυπο ISO 15031-5 αλλά συνδέονται με τον παρόντα κανονισμό.
 Εναλλακτικά, ο κατασκευαστής μπορεί να προσδιορίσει τη βλάβη χρησιμοποιώντας τον πλέον κατάλληλο κωδικό βλάβης που ανταποκρίνεται σε εκείνους που προβλέπονται από τα SAE J2012 ή SAE J1939-73.
 6.8.6.
 Η διεπαφή σύνδεσης μεταξύ οχήματος και διάταξης διαγνωστικής δοκιμής είναι τυποποιημένη και πληροί όλες τις απαιτήσεις του ISO 15031-3 ή του SAE J1939-13.
 Στην περίπτωση των οχημάτων κατηγορίας Ν2, N3, Μ2, και Μ3 ως εναλλακτική λύση στη θέση του συνδέσμου που περιγράφεται στα παραπάνω πρότυπα και με την προϋπόθεση της κάλυψης όλων των υπόλοιπων απαιτήσεων του ISO 15031-3, ο σύνδεσμος μπορεί να είναι τοποθετημένος σε κατάλληλη θέση στο πλαϊνό μέρος του καθίσματος του οδηγού, καθώς και στο δάπεδο της καμπίνας. Σε αυτήν την περίπτωση πρέπει να παρέχεται πρόσβαση στο σύνδεσμο σε άτομο που βρίσκεται εκτός του οχήματος, και να μην περιορίζεται η πρόσβαση στο κάθισμα του οδηγού.
 Η θέση εγκατάστασης υπόκειται σε συμφωνία της αρχής έγκρισης, ώστε να υπάρχει πρόσβαση με ευκολία από το προσωπικό συντήρησης, αλλά να προστατεύεται από τυχαία αστοχία σε κανονικές συνθήκες χρήσης.
 (1) Αριθμοί ένδειξης F01 ή F22.
 (2) Αριθμός ένδειξης F24.
 (3) Η χρήση του προτύπου ενιαίου πρωτοκόλλου ISO (ISO/PAS 27145) που αναπτύχθηκε για έναν παγκόσμιο τεχνικό κανονισμό για τα OBD υψηλής απόδοσης θα εξεταστεί με σκοπό την κάλυψη των σχετικών απαιτήσεων του σημείου 6.
 Προσάρτημα 1
 Δοκιμές εγκρισης του ενσωματωμένου στο όχημα συστήματος διάγνωσης (OBD)
 1. ΕΙΣΑΓΩΓΗ
 Το παρόν προσάρτημα περιγράφει τη διαδικασία για τον έλεγχο της λειτουργίας των ενσωματωμένων στα οχήματα συστημάτων διάγνωσης (OBD) με προσομοίωση αστοχιών των σχετικών συστημάτων για τις εκπομπές στο σύστημα διαχείρισης του κινητήρα ή ελέγχου εκπομπών. Επίσης, καθορίζει τις διαδικασίες για τον προσδιορισμό της ανθεκτικότητας των συστημάτων OBD.
 1.1. Φθαρμένα κατασκευαστικά στοιχεία/συστήματα
 Προκειμένου να τεκμηριωθεί η αποτελεσματική παρακολούθηση συστήματος ή κατασκευαστικού στοιχείου ελέγχου εκπομπών, η αστοχία των οποίων μπορεί να καταλήξει σε εκπομπές καυσαερίων άνω των σχετικών ορίων OBD, ο κατασκευαστής παρέχει τα φθαρμένα κατασκευαστικά στοιχεία και/ή τις ηλεκτρικές διατάξεις που θα χρησιμοποιούνται για την προσομοίωση αστοχιών.
 Τέτοιου είδους φθαρμένα κατασκευαστικά στοιχεία ή διατάξεις δεν πρέπει να προκαλούν εκπομπές που να υπερβαίνουν τα όρια OBD που αναφέρονται στον πίνακα του σημείου 5.4.4. του παρόντος κανονισμού κατά περισσότερο από 20 %.
 Στην περίπτωση έγκρισης συστήματος OBD σύμφωνα με το σημείο 5.4.4. του παρόντος κανονισμού, οι εκπομπές υπόκεινται σε μέτρηση σύμφωνα με τον κύκλο δοκιμών ESC (βλ. προσάρτημα 1 του παραρτήματος 4Α του παρόντος κανονισμού). Στην περίπτωση έγκρισης συστήματος OBD σύμφωνα με το σημείο 5.4.2. του παρόντος κανονισμού, οι εκπομπές υπόκεινται σε μέτρηση σύμφωνα με τον κύκλο δοκιμών ETC (βλ. προσάρτημα 2 του παραρτήματος 4Α του παρόντος κανονισμού).
 1.1.1.
 Εάν προκύπτει ότι η εγκατάσταση φθαρμένου κατασκευαστικού στοιχείου ή διάταξης σε κινητήρα συνεπάγεται ότι η σύγκριση με τα όρια OBD δεν είναι δυνατή (π.χ. επειδή δεν ικανοποιούνται οι στατιστικοί όροι για την επικύρωση του κύκλου δοκιμών ETC), η αστοχία του σχετικού κατασκευαστικού στοιχείου ή της διάταξης μπορεί να


text:
θεωρηθεί ως εξαρτώμενη από την έγκριση της αρμόδιας για την έγκριση αρχής σύμφωνα με τα τεχνικά επιχειρήματα του κατασκευαστή.
 1.1.2.
 Στην περίπτωση που η εγκατάσταση φθαρμένου κατασκευαστικού στοιχείου ή διάταξης σε κινητήρα συνεπάγεται ότι η καμπύλη πλήρους φορτίου (όπως καθορίζεται από κινητήρα που λειτουργεί σωστά) δεν είναι δυνατόν (ούτε εν μέρει) να επιτευχθεί κατά τη διάρκεια της δοκιμής, το φθαρμένο κατασκευαστικό στοιχείο ή η διάταξη μπορεί να θεωρηθεί ως εξαρτώμενη από την έγκριση της αρμόδιας για την έγκριση αρχής σύμφωνα με τα τεχνικά επιχειρήματα του κατασκευαστή.
 1.1.3.
 Η χρήση φθαρμένων κατασκευαστικών στοιχείων ή διατάξεων με αποτέλεσμα οι εκπομπές του κινητήρα να υπερβούν τα όρια του OBD που αναφέρονται στον πίνακα του σημείου 5.4.4. του παρόντος κανονισμού σε μέγιστο ποσοστό 20 % μπορεί να μην επιβάλλεται σε ορισμένες πολύ ιδιαίτερες περιπτώσεις (για παράδειγμα, εάν ενεργοποιηθεί λειτουργία σε έκτακτες περιπτώσεις, εάν ο κινητήρας δεν μπορεί να εκτελέσει καμία δοκιμή, ή στην περίπτωση των βαλβίδων EGR, κ.λπ.). Η εν λόγω εξαίρεση τεκμηριώνεται από τον κατασκευαστή. Υπόκειται στην έγκριση της τεχνικής υπηρεσίας.
 1.2. Αρχή δοκιμών
 Όταν το όχημα υφίσταται δοκιμή φέροντας το ελαττωματικό κατασκευαστικό στοιχείο ή την ελαττωματική διάταξη, το σύστημα OBD εγκρίνεται εάν ενεργοποιείται ο ΜΙ. Το σύστημα OBD επίσης εγκρίνεται εάν ενεργοποιείται ο MI κάτω των ορίων του OBD.
 Η χρήση φθαρμένων κατασκευαστικών στοιχείων ή διατάξεων με αποτέλεσμα οι εκπομπές του κινητήρα να υπερβούν τα όρια του OBD που αναφέρεται στον πίνακα του σημείου 5.4.4. του παρόντος κανονισμού σε μέγιστο ποσοστό 20 % δεν επιβάλλεται στη συγκεκριμένη περίπτωση των ενδείξεων αστοχίας που περιγράφονται στα σημεία 6.3.1.6 και 6.3.1.7 του παρόντος προσαρτήματος και επίσης σε σχέση με την παρακολούθηση για σοβαρές λειτουργικές αστοχίες.
 1.2.1.
 Η χρήση φθαρμένων κατασκευαστικών στοιχείων ή διατάξεων με αποτέλεσμα οι εκπομπές του κινητήρα να υπερβούν τα όρια του OBD που αναφέρονται στον πίνακα του σημείου 5.4.4. του παρόντος κανονισμού σε μέγιστο ποσοστό 20 % μπορεί να μην επιβάλλεται σε ορισμένες πολύ ιδιαίτερες περιπτώσεις (για παράδειγμα, εάν ενεργοποιηθεί λειτουργία σε έκτακτες περιπτώσεις, εάν ο κινητήρας δεν μπορεί να εκτελέσει καμία δοκιμή, ή στην περίπτωση των βαλβίδων EGR, κ.λπ.). Η εν λόγω εξαίρεση τεκμηριώνεται από τον κατασκευαστή. Υπόκειται στην έγκριση της τεχνικής υπηρεσίας.
 2. ΠΕΡΙΓΡΑΦΗ ΤΗΣ ΔΟΚΙΜΗΣ
 2.1.
 Η δοκιμή των συστημάτων OBD αποτελείται από τις ακόλουθες φάσεις:
 α)
 προσομοίωση της δυσλειτουργίας κατασκευαστικού στοιχείου του συστήματος διαχείρισης ή ελέγχου εκπομπών του κινητήρα σύμφωνα με το σημείο 1.1 του παρόντος προσαρτήματος·
 β)
 προρύθμιση του συστήματος OBD με προσομοιωμένη δυσλειτουργία σύμφωνα με τον κύκλο προεπεξεργασίας του σημείου 6.2.·
 γ)
 λειτουργία της μηχανής με προσομοιωμένη δυσλειτουργία βάσει του κύκλου δοκιμών OBD σύμφωνα με το σημείο 6.1.·
 δ)
 διαπίστωση κατά πόσο το σύστημα OBD αντιδρά στην προσομοιούμενη δυσλειτουργία και την επισημαίνει με κατάλληλο τρόπο.
 2.1.1.
 Στην περίπτωση που η δυσλειτουργία επηρεάζει την απόδοση (π.χ. καμπύλη ισχύος) του κινητήρα, ο κύκλος δοκιμών OBD συνίσταται στη συντομευμένη εκδοχή του κύκλου δοκιμών ESC ο οποίος χρησιμοποιείται για την αξιολόγηση των εκπομπών καυσαερίων του κινητήρα χωρίς την εν λόγω δυσλειτουργία.
 2.2.
 Εναλλακτικά, κατόπιν αιτήματος του κατασκευαστή, η δυσλειτουργία ενός ή περισσοτέρων κατασκευαστικών στοιχείων επιτρέπεται να προσομοιώνεται ηλεκτρονικά σύμφωνα με


text:
τις απαιτήσεις του σημείου 6.
 2.3.
 Οι κατασκευαστές μπορούν να ζητούν τη διενέργεια ελέγχου εκτός του κύκλου δοκιμής OBD που αναφέρεται στο σημείο 6.1. εάν μπορούν να αποδείξουν στην αρμόδια αρχή ότι η παρακολούθηση υπό τις συνθήκες που επικρατούν κατά τη διάρκεια του κύκλου δοκιμής τύπου OBD πιθανώς να επιβάλλει περιοριστικές συνθήκες παρακολούθησης κατά τη χρήση του οχήματος.
 3. ΚΙΝΗΤΗΡΑΣ ΚΑΙ ΚΑΥΣΙΜΟ ΤΗΣ ΔΟΚΙΜΗΣ
 3.1. Κινητήρας
 Ο κινητήρας δοκιμής συμμορφώνεται με τις προδιαγραφές που προβλέπονται στο παράρτημα 1 του παρόντος κανονισμού.
 3.2. Καύσιμο
 Για τη δοκιμή πρέπει να χρησιμοποιείται το ενδεδειγμένο καύσιμο αναφοράς που αναφέρεται στο παράρτημα 5 του παρόντος κανονισμού.
 4. ΣΥΝΘΗΚΕΣ ΔΟΚΙΜΗΣ
 Οι συνθήκες δοκιμής πρέπει να καλύπτουν τις απαιτήσεις της δοκιμής εκπομπής όπως περιγράφεται στον παρόντα κανονισμό.
 5. ΕΞΟΠΛΙΣΜΟΣ ΔΟΚΙΜΗΣ
 Το δυναμόμετρο του κινητήρα πρέπει να ικανοποιεί τις προϋποθέσεις του παραρτήματος 4Α του παρόντος κανονισμού.
 6. ΚΥΚΛΟΣ ΔΟΚΙΜΩΝ OBD
 6.1.
 Ο κύκλος δοκιμών OBD είναι ενιαίος συντομευμένος κύκλος δοκιμών ESC. Οι ατομικοί τρόποι εκτελούνται κατά την ίδια σειρά όπως ο κύκλος δοκιμών ESC, σύμφωνα με το σημείο 2.7.1 του προσαρτήματος 1 του παραρτήματος 4Α του παρόντος κανονισμού.
 Ο κινητήρας πρέπει να βρίσκεται σε λειτουργία για μέγιστο διάστημα 60 δευτερολέπτων σε κάθε φάση, επιτυγχάνοντας τις μεταβολές στροφών και φορτίου μέσα στα πρώτα 20 δευτερόλεπτα. Οι καθοριζόμενες στροφές διατηρούνται σε μέγιστη απόκλιση ±50 min-1, η δε καθοριζόμενη ροπή διατηρείται σε μέγιστη απόκλιση ±2 % από τη μέγιστη ροπή που αντιστοιχεί στις στροφές της δοκιμής.
 Οι εκπομπές καυσαερίων δεν χρειάζονται μέτρηση κατά τον κύκλο δοκιμών OBD.
 6.2. Κύκλος προετοιμασίας
 6.2.1.
 Μετά την εισαγωγή ενός από τους τρόπους αστοχίας που αναφέρονται στο σημείο 6.3., ο κινητήρας και το σύστημα OBD προετοιμάζονται υποβαλλόμενα σε έναν κύκλο προετοιμασίας.
 6.2.2.
 Εάν το ζητήσει ο κατασκευαστής και εφόσον συμφωνήσει η αρμόδια για την έγκριση αρχή, μπορεί να χρησιμοποιηθεί εναλλακτικός αριθμός κατά ανώτατο όριο εννέα αλλεπάλληλων κύκλων δοκιμών OBD.
 6.3. Δοκιμή συστήματος OBD
 6.3.1.
 Κινητήρες ντίζελ και οχήματα εξοπλισμένα με κινητήρα ντίζελ
 6.3.1.1.
 Μετά την προετοιμασία σύμφωνα με το σημείο 6.2., ο δοκιμαστικός κινητήρας λειτουργεί στον κύκλο δοκιμής OBD όπως περιγράφεται στο σημείο 6.1. του παρόντος προσαρτήματος. Ο ΜΙ πρέπει να ενεργοποιείται πριν από την ολοκλήρωση της δοκιμής αυτής υπό οποιεσδήποτε από τις αναφερόμενες στα σημεία 6.3.1.2. έως 6.3.1.7. συνθήκες. Η τεχνική υπηρεσία δύναται να χρησιμοποιήσει αντί αυτών άλλες συνθήκες, σύμφωνα με το σημείο 6.3.1.7. Σε ό,τι αφορά την έγκριση τύπου, ο συνολικός αριθμός δυσλειτουργιών που υπόκεινται σε δοκιμές, στην περίπτωση διαφορετικών συστημάτων ή κατασκευαστικών στοιχείων, δεν πρέπει να υπερβαίνει τις τέσσερις.
 Εάν η δοκιμή διενεργείται για την έγκριση τύπου μιας σειράς κινητήρων OBD που αποτελείται από κινητήρες που δεν ανήκουν στην ίδια σειρά κινητήρων, η αρμόδια αρχή για την έγκρισης τύπου θα αυξήσει τον αριθμό των αστοχιών που υποβάλλονται σε δοκιμές σε ανώτατο όριο τεσσάρων φορών του αριθμού των σειρών κινητήρων που περιλαμβάνονται στην σειρά κινητήρων OBD. Η αρμόδια για την έγκριση αρχή μπορεί να αποφασίσει να μειώσει ανά πάσα στιγμή τη διάρκεια της δοκιμής προτού επιτευχθεί ο μέγιστος αριθμός δοκιμών αστοχίας.
 6.3.1.2.
 Εφόσον έχει τοποθετηθεί ως ξεχωριστή μονάδα που ενδέχεται να αποτελεί ή όχι


text:
τμήμα του συστήματος εξουδετέρωσης των NOx ή του φίλτρου σωματιδίων ντίζελ, αντικατάσταση του καταλύτη από άλλον φθαρμένο ή ελαττωματικό ή ηλεκτρονική προσομοίωση της εν λόγω αστοχίας.
 6.3.1.3.
 Αντικατάσταση του συστήματος εξουδετέρωσης των NOx (συμπεριλαμβανομένων οποιωνδήποτε αισθητήρων που αποτελούν αναπόσπαστο σημείο του συστήματος), εφόσον υπάρχει, από φθαρμένο ή ελαττωματικό σύστημα εξουδετέρωσης των NOx ή ηλεκτρονική προσομοίωση φθαρμένου ή ελαττωματικού συστήματος εξουδετέρωσης των NOx, που συνεπάγεται οι εκπομπές να υπερβαίνουν τα όρια OBD των NOx που προβλέπονται στον πίνακα του σημείου 5.4.4. του παρόντος κανονισμού.
 Στην περίπτωση που ο κινητήρας υποβάλλεται σε έγκριση σύμφωνα με το σημείο 5.4.1. του παρόντος κανονισμού, για την παρακολούθηση σοβαρής λειτουργικής αστοχίας, η δοκιμή του συστήματος εξουδετέρωσης των NOx καθορίζει ότι ο MI πρέπει να ενεργοποιείται κάτω από οποιεσδήποτε από τις ακόλουθες συνθήκες:
 α)
 πλήρης αφαίρεση του συστήματος ή αντικατάσταση του συστήματος από «ψευδοσύστημα»·
 β)
 έλλειψη οποιουδήποτε απαιτούμενου αντιδραστηρίου για σύστημα εξουδετέρωσης των NOx·
 γ)
 οποιαδήποτε ηλεκτρική αστοχία κατασκευαστικού στοιχείου (π.χ. αισθητήρες και ενεργοποιητές, μονάδα ελέγχου δοσολογίας) ενός συστήματος εξουδετέρωσης των NOx, συμπεριλαμβανομένου, εφόσον υπάρχει, του συστήματος θέρμανσης του αντιδραστηρίου·
 δ)
 αστοχία συστήματος δοσολογίας αντιδραστηρίου (π.χ. απουσία παροχής αέρα, φραγμένο ακροφύσιο, αστοχία αντλίας δοσολογίας) ενός συστήματος εξουδετέρωσης των NOx·
 ε)
 σοβαρή αστοχία του συστήματος.
 6.3.1.4.
 Εφόσον υπάρχει, πλήρης αφαίρεση του φίλτρου σωματιδίων ή αντικατάσταση του φίλτρου σωματιδίων με ελαττωματικό φίλτρο σωματιδίων με αποτέλεσμα οι εκπομπές να υπερβαίνουν το όριο σωματιδίων του OBD που παρατίθεται στον πίνακα του σημείου 5.4.4. του παρόντος κανονισμού.
 Στην περίπτωση που ο κινητήρας υποβάλλεται σε έγκριση σύμφωνα με το σημείο 5.4.1. του παρόντος κανονισμού, για την παρακολούθηση σοβαρής λειτουργικής αστοχίας, η δοκιμή του φίλτρου σωματιδίων καθορίζει ότι ο MI ενεργοποιείται σύμφωνα με οποιεσδήποτε από τις ακόλουθες συνθήκες:
 α)
 πλήρης αφαίρεση του φίλτρου σωματιδίων ή αντικατάσταση του συστήματος από «ψευδοσύστημα»·
 β)
 λιώσιμο σε μεγάλο βαθμό του υποστρώματος του φίλτρου σωματιδίων·
 γ)
 σε μεγάλο βαθμό δημιουργία ρηγμάτων στο υπόστρωμα του φίλτρου σωματιδίων·
 δ)
 οποιαδήποτε ηλεκτρική αστοχία κατασκευαστικού στοιχείου (π.χ. αισθητήρες και ενεργοποιητές, μονάδα ελέγχου δοσολογίας) φίλτρου σωματιδίων·
 ε)
 αστοχία, εφόσον υπάρχει του συστήματος δοσολογίας αντιδραστηρίου (π.χ. φραγμένο ακροφύσιο, αστοχία αντλίας δοσολογίας) φίλτρου σωματιδίων·
 στ)
 φραγμένο φίλτρο σωματιδίων με αποτέλεσμα διαφορική πίεση εκτός της κλίμακας που έχει δηλώσει ο κατασκευαστής.
 6.3.1.5.
 Αντικατάσταση του συνδυασμένου συστήματος εξουδετέρωσης των NOx και φίλτρου σωματιδίων (συμπεριλαμβανομένων οποιωνδήποτε αισθητήρων που αποτελούν αναπόσπαστο σημείο του συστήματος), εφόσον υπάρχει, από φθαρμένο ή ελαττωματικό σύστημα ή ηλεκτρονική προσομοίωση φθαρμένου ή ελαττωματικού συστήματος, που συνεπάγεται οι εκπομπές να υπερβαίνουν τα όρια OBD των NOx και των σωματιδίων που προβλέπονται στον πίνακα του σημείου 5.4.4. του παρόντος κανονισμού.
 Στην περίπτωση που ο κινητήρας υποβάλλεται σε έγκριση τύπου σύμφωνα με το σημείο 5.4.1. του παρόντος κανονισμού, για την παρακολούθηση σοβαρής λειτουργικής αστοχίας, η δοκιμή του συνδυασμένου συστήματος εξουδετέρωσης των NOx και φίλτρου σωματιδίων καθορίζει ότι ο MI ενεργοποιείται σύμφωνα με οποιεσδήποτε από τις ακόλουθες συνθήκες:
 α)
 πλήρης αφαίρεση του συστήματος ή αντικατάσταση του συστήματος από «ψευδοσύστημα»·
 β)
 έλλειψη οποιουδήποτε απαιτούμενου αντιδραστηρίου για το συνδυασμένο σύστημα εξουδετέρωσης των NOx και φίλτρου σωματιδίων·
 γ)
 οποιαδήποτε ηλεκτρική αστοχία κατασκευαστικού στοιχείου (π.χ. αισθητήρες και ενεργοποιητές, μονάδα ελέγχου δοσολογίας) του συνδυασμένου συστήματος


text:
εξουδετέρωσης των NOx και φίλτρου σωματιδίων·
 δ)
 αστοχία του συστήματος δοσολογίας αντιδραστηρίου (π.χ. έλλειψη παροχής αέρα, φραγμένο ακροφύσιο, αστοχία αντλίας δοσολογίας) του συνδυασμένου συστήματος εξουδετέρωσης των NOx και φίλτρου σωματιδίων·
 ε)
 σοβαρή αστοχία του συστήματος των παγίδων NOx·
 στ)
 λιώσιμο σε μεγάλο βαθμό του υποστρώματος του φίλτρου σωματιδίων·
 ζ)
 σε μεγάλο βαθμό δημιουργία ρηγμάτων στο υπόστρωμα του φίλτρου σωματιδίων·
 η)
 φραγμένο φίλτρο σωματιδίων με αποτέλεσμα διαφορική πίεση εκτός της κλίμακας που έχει δηλώσει ο κατασκευαστής.
 6.3.1.6.
 Αποσύνδεση οποιουδήποτε ηλεκτρονικού ενεργοποιητή ρύθμισης της παροχής καυσίμου και χρονισμού του συστήματος τροφοδοσίας με καύσιμο με αποτέλεσμα οι εκπομπές να υπερβαίνουν οποιοδήποτε από τα όρια OBD που αναφέρονται στον πίνακα του σημείου 5.4.4. του παρόντος κανονισμού.
 6.3.1.7.
 Αποσύνδεση οποιουδήποτε άλλου σχετικού με τις εκπομπές κατασκευαστικού στοιχείου του κινητήρα συνδεόμενου με υπολογιστή, που έχει ως αποτέλεσμα οι εκπομπές να υπερβαίνουν οποιοδήποτε από τα όρια που αναφέρονται στον πίνακα του σημείου 5.4.4. του παρόντος κανονισμού.
 6.3.1.8.
 Για τη συμμόρφωση με τις απαιτήσεις των σημείων 6.3.1.6 και 6.3.1.7 και με τη συμφωνία της αρμόδιας για τις εγκρίσεις αρχής, ο κατασκευαστής μπορεί να προβαίνει στις κατάλληλες ενέργειες για να αποδείξει ότι το σύστημα OBD δείχνει την ύπαρξη αστοχίας όταν συμβαίνει αποσύνδεση.
 ΠΑΡΑΡΤΗΜΑ 9Β
 Τεχνικές απαιτήσεις για ενσωματωμένα συστήματα διαγνώσης (OBD) για κινητήρες ντίζελ οδικών οχημάτων (WWH-OBD, ΠΤΚ αριθ. 5)
 1. ΕΦΑΡΜΟΓΗ
 Το παρόν παράρτημα δεν εφαρμόζεται, προς το παρόν, για την έγκριση τύπου σύμφωνα με τον παρόντα κανονισμό. Θα εφαρμοστεί στο μέλλον.
 2.
 Προς συμπλήρωση (1).
 3. ΟΡΙΣΜΟΙ
 3.1.
 ως «σύστημα προειδοποίησης» νοείται ένα ενσωματωμένο στο όχημα σύστημα το οποίο πληροφορεί τον οδηγό του οχήματος ή οποιοδήποτε άλλο ενδιαφερόμενο μέρος ότι το σύστημα OBD έχει εντοπίσει δυσλειτουργία.
 3.2.
 ως «εγκρίνουσα αρχή» νοείται η αρχή που χορηγεί την έγκριση όσον αφορά τη συμμόρφωση ενός συστήματος OBD όπως παρουσιάζεται στο παρόν παράρτημα. Κατ’ επέκταση, νοείται επίσης η διαπιστευμένη τεχνική υπηρεσία για την αξιολόγηση της τεχνικής συμμόρφωσης του συστήματος OBD.
 3.3.
 ως «αριθμός ελέγχου της βαθμονόμησης» νοείται ο αριθμός που υπολογίζεται και γνωστοποιείται από το σύστημα του κινητήρα για την επικύρωση της ακεραιότητας της βαθμονόμησης/του λογισμικού.
 3.4.
 ως «παρακολούθηση στοιχείου» νοείται η παρακολούθηση στοιχείων εισόδου για αστοχίες ηλεκτρικού κυκλώματος και έλλειψη ορθολογικότητας και παρακολούθηση των στοιχείων εξόδου για αστοχίες ηλεκτρικού κυκλώματος και αστοχίες λειτουργικότητας. Αναφέρεται σε στοιχεία που έχουν ηλεκτρική σύνδεση με τον (τους) ελεγκτή (-ές) του συστήματος του κινητήρα.
 3.5.
 ως «επιβεβαιωμένος και ενεργοποιημένος DTC» νοείται ένας DTC που αποθηκεύεται κατά τη διάρκεια της περιόδου που το σύστημα OBD διαπιστώνει ότι υπάρχει δυσλειτουργία.
 3.6.
 ως «συνεχής-MI» νοείται η ένδειξη δυσλειτουργίας που δείχνει πάντα σταθερή ένδειξη ενώ το κλειδί είναι στη θέση «εντός» (λειτουργία) με τον κινητήρα να λειτουργεί (ανάφλεξη — λειτουργία κινητήρα).
 3.7.
 ως «αστοχία» νοείται μια στρατηγική παρακολούθησης OBD ή άλλο χαρακτηριστικό ενός συστήματος OBD που δεν πληροί όλες τις αναλυτικές απαιτήσεις του παρόντος παραρτήματος.
 3.8.
 ως «διαγνωστικός κωδικός προβλημάτων (DTC)» νοείται ο αριθμητικός ή αλφαριθμητικός αναγνωριστικός κωδικός που επισημαίνει ή χαρακτηρίζει μια δυσλειτουργία.
 3.9.
 ως «αστοχία ηλεκτρικού κυκλώματος» νοείται μια δυσλειτουργία (π.χ. ανοιχτό κύκλωμα ή βραχυκύκλωμα) που οδηγεί στο να είναι το μετρούμενο σήμα (π.χ. τάσεις, ρεύματα, συχνότητες


text:
κλπ.) εκτός της κλίμακας για την οποία έχει σχεδιαστεί να λειτουργεί η συνάρτηση μεταφοράς του αισθητήρα.
 3.10.
 ως «σειρά κινητήρων με σύστημα OBD για τον έλεγχο των εκπομπών» νοείται η ομαδοποίηση από τον κατασκευαστή συστημάτων κινητήρων που έχουν κοινές μεθόδους παρακολούθησης/διάγνωσης δυσλειτουργιών σχετικών με τις εκπομπές.
 3.11.
 ως «παρακολούθηση κατώτατων ορίων εκπομπών» νοείται η παρακολούθηση δυσλειτουργίας η οποία οδηγεί σε υπέρβαση των OTL. Αποτελείται από τα ακόλουθα:
 α)
 μέτρηση άμεσων εκπομπών μέσω αισθητήρα (-ων) εκπομπών καυσαερίων και μοντέλου συσχετισμού των άμεσων εκπομπών με τις εκπομπές του συγκεκριμένου κύκλου δοκιμών· και/ή
 β)
 ένδειξη της αύξησης των εκπομπών μέσω συσχετισμού των εισερχόμενων/εξερχόμενων πληροφοριών στον υπολογιστή για τις εκπομπές του συγκεκριμένου κύκλου δοκιμών.
 3.12.
 ως «σύστημα κινητήρα» νοείται ο κινητήρας όπως θα ρυθμιζόταν για να υποβληθεί σε δοκιμή για τις εκπομπές καυσαερίων σε κλίνη δοκιμής για έγκριση, συμπεριλαμβανομένων των εξής:
 α)
 τον(τους) ηλεκτρονικό(-ούς) ελεγκτή(-ές) ρύθμισης του κινητήρα·
 β)
 το(τα) σύστημα(-τα) μετεπεξεργασίας καυσαερίων·
 γ)
 οποιοδήποτε στοιχείο του κινητήρα που συνδέεται με τις εκπομπές ή το σύστημα εξάτμισης που τροφοδοτεί με δεδομένα ή λαμβάνει δεδομένα από τον(-ους) ηλεκτρονικό(-ους) ελεγκτή(-ές) του κινητήρα· και
 δ)
 τη διεπαφή επικοινωνίας (υλικό εξοπλισμού και μηνύματα) μεταξύ του(των) ηλεκτρονικού(-ών) ελεγκτή(-ών) του κινητήρα και οποιουσδήποτε άλλου συστήματος κίνησης ή μονάδας ελέγχου του οχήματος εφόσον οι ανταλλαχθείσες πληροφορίες επηρεάζουν τον έλεγχο των εκπομπών.
 3.13.
 ως «αστοχία λειτουργικότητας» νοείται μια δυσλειτουργία κατά την οποία ένα στοιχείο εξόδου δεν ανταποκρίνεται σε εντολή του υπολογιστή όπως αναμένεται.
 3.14.
 ως «μέθοδος ελέγχου εκπομπών σε περίπτωση δυσλειτουργίας (MECS)» νοείται η μέθοδος του συστήματος του κινητήρα που ενεργοποιείται σε περίπτωση δυσλειτουργίας που σχετίζεται με τις εκπομπές.
 3.15.
 ως «δείκτης δυσλειτουργίας (MI)» νοείται ο δείκτης που ενημερώνει με σαφήνεια τον οδηγό του οχήματος σε περίπτωση δυσλειτουργίας. Ο MI είναι μέρος του συστήματος προειδοποίησης (βλ. «συνεχής-MI», «κατ’ επιλογή MI», και «σύντομος-MI»).
 3.16.
 ως «δυσλειτουργία» νοείται η αστοχία ή η φθορά ενός συστήματος κινητήρα, συμπεριλαμβανομένου του συστήματος OBD, που μπορεί να οδηγήσει είτε σε αύξηση οποιουδήποτε από τους εκπεμπόμενους από το σύστημα του κινητήρα ρύπους που υποβάλλονται σε ρύθμιση ή σε μείωση της αποτελεσματικότητας του συστήματος OBD.
 3.17.
 ως «κατάσταση MI» νοείται η κατάσταση της εντολής του MI, που είναι είτε συνεχής MI, σύντομος MI, κατ’ επιλογή MI, ή εκτός λειτουργίας.
 3.18.
 «παρακολούθηση» (βλ. «παρακολούθηση κατώτατων ορίων εκπομπών», «παρακολούθηση απόδοσης» και «ολοκληρωτική λειτουργική αστοχία»)
 3.19.
 ως «κύκλος δοκιμής OBD» νοείται ο κύκλος στον οποίο ένα σύστημα κινητήρας λειτουργεί σε κλίνη δοκιμών κινητήρα με σκοπό την αξιολόγηση της απόκρισης ενός συστήματος OBD στην παρουσία κατάλληλα φθαρμένου κατασκευαστικού στοιχείου.
 3.20.
 ως «μητρικό σύστημα κινητήρα OBD» νοείται ένα σύστημα κινητήρα που επελέγη από μια σειρά κινητήρων με σύστημα OBD για τον έλεγχο των εκπομπών, του οποίου τα περισσότερα στοιχεία σχεδιασμού OBD είναι αντιπροσωπευτικά της σειράς αυτής.
 3.21.
 ως «ενσωματωμένο σύστημα διάγνωσης (OBD)» νοείται ένα σύστημα ενσωματωμένο σε όχημα ή κινητήρα, το οποίο έχει τις ακόλουθες ικανότητες:
 α)
 να ανιχνεύει την εμφάνιση δυσλειτουργιών, να επηρεάζει τις επιδόσεων του συστήματος του κινητήρα ως προς τις εκπομπές·
 β)
 να επισημαίνει την ύπαρξη των δυσλειτουργιών μέσω συστήματος προειδοποίησης·
 γ)
 να εντοπίζει το πιθανό σημείο δυσλειτουργίας μέσω αποθήκευσης πληροφοριών σε


text:
μνήμη υπολογιστή και/ή διαβιβάζει τις πληροφορίες αυτές εκτός του οχήματος.
 3.22.
 ως «κατ’ επιλογή MI» νοείται ο δείκτης δυσλειτουργίας που δείχνει σταθερή ένδειξη αποκρινόμενος σε εντολή που δίνεται με το χέρι από τη θέση οδήγησης όταν το κλειδί είναι στη θέση «εντός» (λειτουργία) με τον κινητήρα να μη λειτουργεί (ανάφλεξη — διακοπή λειτουργίας κινητήρα).
 3.23.
 ως «λειτουργική αλληλουχία» νοείται η αλληλουχία που περιλαμβάνει την εκκίνηση του κινητήρα, την περίοδο λειτουργίας, τη διακοπή της λειτουργίας του κινητήρα και το χρόνο μέχρι την επόμενη εκκίνηση, ενώ ένα ειδικό όργανο παρακολούθησης OBD ολοκληρώνει τη λειτουργία του και εάν υπάρχει τυχόν δυσλειτουργία θα ανιχνευθεί.
 3.24.
 ως «εκκρεμών DTC» νοείται ένας DTC ο οποίος αποθηκεύεται από το σύστημα OBD επειδή ένα όργανο παρακολούθησης εντόπισε πιθανότητα δυσλειτουργίας κατά τη διάρκεια της τρέχουσας ή της τη τελευταίας ολοκληρωμένης λειτουργικής αλληλουχίας.
 3.25.
 ως «παρακολούθηση απόδοσης» νοείται η παρακολούθηση δυσλειτουργίας μέσω ελέγχων λειτουργίας και παρακολούθησης παραμέτρων που δεν σχετίζονται με τα όρια εκπομπών. Η παρακολούθηση αυτή πραγματοποιείται συνήθως σε στοιχεία ή συστήματα για να εξακριβωθεί εάν λειτουργούν εντός της σωστής περιοχής (π.χ. διαφορά πίεσης σε περίπτωση DPF).
 3.26.
 ως «πιθανός DTC» νοείται ένας DTC ο οποίος αποθηκεύεται από το σύστημα OBD επειδή ένα όργανο παρακολούθησης εντόπισε κατάσταση με πιθανότητα δυσλειτουργίας, η οποία απαιτεί όμως περαιτέρω αξιολόγηση για να επιβεβαιωθεί . Ένας πιθανός DTC είναι ένας εκκρεμής DTC που δεν είναι επιβεβαιωμένος και ενεργοποιημένος DTC.
 3.27.
 ως «πρώην ενεργοποιημένος DTC» νοείται ένας άλλοτε επιβεβαιωμένος και ενεργοποιημένος DTC ο οποίος παραμένει αποθηκευμένος μετά τη διαπίστωση από το σύστημα OBD ότι η δυσλειτουργία που δημιούργησε το DTC δεν υπάρχει πλέον.
 3.28.
 ως «κατάλληλα φθαρμένο κατασκευαστικό στοιχείο ή σύστημα (QDC)» νοείται ένα κατασκευαστικό στοιχείο ή σύστημα το οποίο έχει φθαρθεί εσκεμμένα (π.χ. επιταχυνόμενη γήρανση) και/ή έχει υποστεί ελεγχόμενο χειρισμό και το οποίο έχουν αποδεχθεί οι αρχές σύμφωνα με τις διατάξεις του παρόντος παραρτήματος.
 3.29.
 ως «έλλειψη ορθολογκότητας» νοείται η δυσλειτουργία κατά την οποία το σήμα από έναν μεμονωμένο αισθητήρα ή κατασκευαστικό στοιχείο είναι διαφορετικό από εκείνο που αναμένεται σε σύγκριση με τα σήματα που προέρχονται από άλλους αισθητήρες ή κατασκευαστικά στοιχεία στο σύστημα ελέγχου. Η έλλειψη ορθολογικότητας περιλαμβάνουν δυσλειτουργίες που έχουν ως συνέπεια το μετρούμενο σήμα (π.χ. τάσεις, ρεύματα, συχνότητες κλπ.) να βρίσκεται εντός της περιοχής μέσα στην οποία έχει σχεδιαστεί για να λειτουργεί η συνάρτηση μεταφοράς του αισθητήρα.
 3.30.
 ως «ετοιμότητα» νοείται κατάσταση η οποία δείχνει εάν ένα όργανο παρακολούθησης ή μια ομάδα οργάνων παρακολούθησης λειτουργεί από την τελευταία διαγραφή με αίτηση εξωτερικής διάταξης σάρωσης OBD.
 3.31.
 ως «διάταξη σάρωσης» νοείται ένας εξωτερικός εξοπλισμός δοκιμής που χρησιμοποιείται για τυποποιημένη επικοινωνία εκτός του οχήματος με το σύστημα OBD σύμφωνα με τις απαιτήσεις του παρόντος παραρτήματος.
 3.32.
 ως «σύντομος MI» νοείται ο δείκτης δυσλειτουργίας που δείχνει σταθερή ένδειξη από τη στιγμή που το κλειδί κινείται στη θέση «εντός» (λειτουργία) και ο κινητήρας τίθεται σε λειτουργία (ανάφλεξη — λειτουργία κινητήρα) και σβήνει μετά από 15 δευτερόλεπτα ή το κλειδί κινείται στη θέση «εκτός», ανάλογα ποιο συμβαίνει νωρίτερα.
 3.33.
 ως «αριθμός ταυτοποίησης του λογισμικού βαθμονόμησης» νοείται η σειρά αλφαριθμητικών χαρακτήρων που ταυτοποιεί τη (τις) σχετική (-ές)


text:
με τις εκπομπές βαθμονόμηση/έκδοση (-εις) του λογισμικού που είναι εγκατεστημένο στο σύστημα του κινητήρα.
 3.34.
 ως «ολοκληρωτική λειτουργική αστοχία» νοείται η παρακολούθηση μιας δυσλειτουργίας που οδηγεί σε πλήρη απώλεια της επιθυμητής λειτουργίας ενός συστήματος.
 3.35.
 ως «κύκλος προθέρμανσης» νοείται η λειτουργία του κινητήρα επί χρονικό διάστημα επαρκές ώστε η θερμοκρασία του ψυκτικού μέσου να ανέβει τουλάχιστον κατά 22 K (22 oC/40 oF) από τη θερμοκρασία κατά την εκκίνηση του κινητήρα και να φθάσει τουλάχιστον σε θερμοκρασία 333 Κ (60 oC/140 oF)· (2).
 3.36.
 Συντμήσεις
 CV
 Crankcase Ventilation: εξαερισμός του στροφαλοθαλάμου
 DOC
 Diesel Oxidation Catalyst: καταλύτης οξείδωσης ντίζελ
 DPF
 Diesel Particulate Filter or Particulate Trap including catalyzed DPFs and Continuously Regenerating Traps (CRT): φίλτρο σωματιδίων ντίζελ ή παγίδα σωματιδίων που περιλαμβάνει φίλτρο σωματιδίων ντίζελ με καταλύτη και παγίδες συνεχούς αναγέννησης
 DTC
 Diagnostic trouble code definitions: ορισμοί διαγνωστικών κωδικών προβλημάτων
 EGR
 Exhaust Gas Recirculation: ανακυκλοφορία καυσαερίων
 HC
 Hydrocarbon: υδρογονάνθρακες
 LNT
 Lean NOx Trap (or NOx absorber): παγίδα φτωχού μίγματος NOx (ή απορροφητής NOx)
 MECS
 Malfunction Emission Control Strategy: μέθοδος ελέγχου των εκπομπών σε περίπτωση δυσλειτουργίας
 NOx
 Oxides of Nitrogen: οξείδια του αζώτου
 OTL
 OBD Threshold Limit: κατώτατες οριακές τιμές συστήματος OBD
 PM
 Particulate Matter: σωματίδια
 SCR
 Selective Catalytic Reduction: επιλεκτική καταλυτική αναγωγή
 TFF
 Total Functional Failure monitoring: παρακολούθηση ολοκληρωτικής λειτουργικής αστοχίας
 VGT
 Variable Geometry Turbocharger: στροβιλοσυμπιεστής μεταβλητής γεωμετρίας
 VVT
 Variable Valve Timing: μεταβλητό σύστημα χρονισμού βαλβίδων
 4. ΓΕΝΙΚΕΣ ΑΠΑΙΤΗΣΕΙΣ
 Στο πλαίσιο του παρόντος παραρτήματος, το σύστημα OBD πρέπει να έχει την ικανότητα να ανιχνεύει δυσλειτουργίες, να επισημαίνει την εμφάνισή τους μέσω δείκτη δυσλειτουργίας, να εντοπίζει το πιθανό σημείο δυσλειτουργίας μέσω αποθήκευσης πληροφοριών σε μνήμη υπολογιστή και/ή διαβιβάζει τις πληροφορίες αυτές εκτός του οχήματος.
 Το σύστημα OBD πρέπει να είναι σχεδιασμένο και κατασκευασμένα κατά τρόπο ώστε να είναι δυνατόν να εντοπίζονται οι διάφορες περιπτώσεις δυσλειτουργιών καθ’ όλη τη διάρκεια ζωής του οχήματος/κινητήρα. Για την επίτευξη του στόχου αυτού, η διοικητική αρχή θα αναγνωρίσει ότι οι κινητήρες που έχουν χρησιμοποιηθεί περισσότερο από την κανονική ωφέλιμη διάρκεια ζωής τους μπορεί να παρουσιάσουν κάποια υποβάθμιση της απόδοσης και της ευαισθησίας του συστήματος OBD, με αποτέλεσμα να είναι πιθανή η υπέρβαση των ορίων κατωφλίου OBD πριν το σύστημα OBD ειδοποιήσει τον οδηγό του οχήματος για την εμφάνιση της δυσλειτουργίας.
 Η παραπάνω παράγραφος δεν επεκτείνει την ευθύνη συμμόρφωσης του κατασκευαστή του κινητήρα για έναν συγκεκριμένο κινητήρα πέραν της νομοθετικά καθορισμένης ωφέλιμης ζωής του (δηλαδή το χρονικό διάστημα ή την απόσταση κατά την οποία τα πρότυπα εκπομπών ή τα όρια εκπομπών εξακολουθούν να εφαρμόζονται).
 4.1. Αίτηση έγκρισης ενός συστήματος OBD
 4.1.1.
 Πρώτη έγκριση
 Ο κατασκευαστής ενός συστήματος κινητήρα μπορεί να υποβάλει αίτηση για την έγκριση του συστήματός του OBD με έναν από τους τρεις ακόλουθους τρόπους:
 α)
 Ο κατασκευαστής ενός συστήματος κινητήρα υποβάλλει αίτηση για την έγκριση ενός μεμονωμένου συστήματος OBD και αποδεικνύει ότι το σύστημα OBD συμμορφώνεται με όλες τις διατάξεις του παρόντος παραρτήματος.
 β)
 Ο κατασκευαστής ενός συστήματος κινητήρα υποβάλλει αίτηση για την έγκριση μιας σειράς κινητήρων με σύστημα OBD για τον έλεγχο των εκπομπών και αποδεικνύει ότι το μητρικό σύστημα κινητήρα OBD της σειράς συμμορφώνεται με


text:
όλες τις διατάξεις του παρόντος παραρτήματος.
 γ)
 Ο κατασκευαστής ενός συστήματος κινητήρα υποβάλλει αίτηση για την έγκριση ενός συστήματος OBD και αποδεικνύει ότι το σύστημα OBD πληροί τα κριτήρια για να ανήκει σε σειράς κινητήρων με σύστημα OBD για τον έλεγχο των εκπομπών που έχει ήδη πιστοποιηθεί.
 4.1.2.
 Επέκταση/τροποποίηση υφιστάμενου πιστοποιητικού
 4.1.2.1.
 Επέκταση για να συμπεριληφθεί νέο σύστημα κινητήρα σε σειρά κινητήρων με σύστημα OBD για τον έλεγχο των εκπομπών
 Ύστερα από αίτηση του κατασκευαστή και μετά από την έγκριση της διοικητικής αρχής, μπορεί να συμπεριληφθεί νέο σύστημα κινητήρα ως μέρος πιστοποιημένης σειράς κινητήρων με σύστημα OBD για τον έλεγχο των εκπομπών εάν όλα τα συστήματα κινητήρων που ανήκουν στη σειρά κινητήρων με σύστημα OBD για τον έλεγχο των εκπομπών μετά την επέκταση έχουν ακόμη κοινές μεθόδους παρακολούθησης/διάγνωσης των δυσλειτουργιών που σχετίζονται με τις εκπομπές.
 Εάν όλα τα στοιχεία σχεδιασμού του συστήματος OBD του μητρικού συστήματος κινητήρα OBD είναι αντιπροσωπευτικά εκείνων του νέου συστήματος κινητήρα, τότε το μητρικό σύστημα κινητήρα OBD παραμένει αμετάβλητο και ο κατασκευαστής τροποποιεί το πακέτο τεκμηρίωσης σύμφωνα με το σημείο 8 του παρόντος παραρτήματος.
 Αν το νέο σύστημα κινητήρα περιέχει στοιχεία σχεδιασμού τα οποία δεν αντιπροσωπεύονται από μητρικό σύστημα κινητήρα OBD αλλά το ίδιο θα αντιπροσωπεύει όλη τη σειρά, τότε το νέο σύστημα κινητήρα καθίσταται το νέο μητρικό σύστημα κινητήρα OBD. Στην περίπτωση αυτή αποδεικνύεται ότι τα νέα στοιχεία σχεδιασμού OBD συμμορφώνονται με τις διατάξεις του παρόντος παραρτήματος, και το πακέτο τεκμηρίωσης τροποποιείται σύμφωνα με το σημείο 8 του παρόντος παραρτήματος.
 4.1.2.2.
 Επέκταση ώστε να τροποποιηθεί ο σχεδιασμός που επηρεάζει το σύστημα OBD
 Ύστερα από αίτηση του κατασκευαστή και μετά από την έγκριση της διοικητικής αρχής, μπορεί να χορηγηθεί επέκταση ενός υφιστάμενου πιστοποιητικού στην περίπτωση αλλαγής σχεδιασμού του συστήματος OBD εφόσον ο κατασκευαστής αποδείξει ότι οι αλλαγές στο σχεδιασμό συμμορφώνονται με τις διατάξεις του παρόντος παραρτήματος.
 Το πακέτο τεκμηρίωσης τροποποιείται σύμφωνα με το σημείο 8 του παρόντος παραρτήματος.
 Εάν το υφιστάμενο πιστοποιητικό ισχύει για μια σειρά κινητήρων με σύστημα OBD για τον έλεγχο των εκπομπών, ο κατασκευαστής αιτιολογήσει στη διοικητική αρχή ότι οι μέθοδοι παρακολούθησης/διάγνωσης των δυσλειτουργιών που σχετίζονται με τις εκπομπές εξακολουθούν να είναι κοινές στη σειρά και ότι το μητρικό σύστημα κινητήρα OBD παραμένει αντιπροσωπευτικό της σειράς.
 4.1.2.3.
 Τροποποίηση πιστοποιητικού με σκοπό τη νέα ταξινόμηση των δυσλειτουργιών
 Το παρόν σημείο ισχύει όταν, ύστερα από αίτηση της αρχής η οποία χορήγησε την έγκριση, ή με δική του πρωτοβουλία, ο κατασκευαστής υποβάλλει αίτηση για τροποποίηση υφιστάμενου πιστοποιητικού με σκοπό την εκ νέου ταξινόμηση μιας ή περισσότερων δυσλειτουργιών.
 Στη συνέχεια αποδεικνύεται η συμμόρφωση της νέας ταξινόμησης σύμφωνα με τις διατάξεις του παρόντος παραρτήματος και το πακέτο τεκμηρίωσης τροποποιείται σύμφωνα με το σημείο 8 του παρόντος παραρτήματος.
 4.2. Απαιτήσεις παρακολούθησης
 Όλα τα στοιχεία και τα συστήματα που σχετίζονται με τις εκπομπές και περιλαμβάνονται σε σύστημα κινητήρα παρακολουθούνται από το σύστημα OBD σύμφωνα με τις απαιτήσεις που ορίζονται στο προσάρτημα 3. Ωστόσο, το σύστημα OBD δεν απαιτείται να χρησιμοποιεί ένα μοναδικό όργανο παρακολούθησης για την ανίχνευση κάθε δυσλειτουργίας που αναφέρεται στο προσάρτημα 3.
 Το σύστημα OBD πρέπει επίσης να


text:
παρακολουθεί τα δικά του στοιχεία.
 Το προσάρτημα 3 παραθέτει τα συστήματα ή κατασκευαστικά στοιχεία που πρέπει να παρακολουθούνται από το σύστημα OBD και περιγράφει τα αναμενόμενα είδη παρακολούθησης για κάθε στοιχείο ή κάθε σύστημα (π.χ. παρακολούθηση κατώτατων ορίων εκπομπών, παρακολούθηση απόδοσης, ολοκληρωτική λειτουργική αστοχία ή παρακολούθηση κατασκευαστικού στοιχείου).
 Ο κατασκευαστής μπορεί να αποφασίσει να παρακολουθεί επιπλέον συστήματα και κατασκευαστικά στοιχεία.
 4.2.1.
 Επιλογή τεχνικής παρακολούθησης
 Οι εγκρίνουσες αρχές μπορούν να εγκρίνουν τη χρήση από τον κατασκευαστή άλλου είδους τεχνικής παρακολούθησης από εκείνην που αναφέρεται στο προσάρτημα 3. Ο κατασκευαστής πρέπει να αποδείξει ότι το επιλεγόμενο είδος παρακολούθησης είναι ανθεκτικό, ταχύ και αποτελεσματικό (π.χ. βάσει τεχνικών δεδομένων, αποτελεσμάτων δοκιμών, προηγούμενων συμφωνιών κλπ.).
 Σε περίπτωση που το σύστημα και/ή το κατασκευαστικό στοιχείο δεν καλύπτεται από το προσάρτημα 3, ο κατασκευαστής υποβάλλει για έγκριση στη διοικητική αρχή μια μορφή παρακολούθησης. Η διοικητική αρχή θα εγκρίνει αυτό το είδος και την τεχνική παρακολούθησης που επελέγησαν (π.χ. παρακολούθηση κατώτατων ορίων εκπομπών, παρακολούθηση απόδοσης, παρακολούθηση ολοκληρωτικής λειτουργικής αστοχίας ή παρακολούθηση κατασκευαστικού στοιχείου) εφόσον έχει αποδειχθεί από τον κατασκευαστή, με παραπομπή σε όσα αναφέρονται στο προσάρτημα 3, η ανθεκτικότητα, η ταχύτητα και η αποτελεσματικότητά τους (π.χ. βάσει τεχνικών δεδομένων, αποτελεσμάτων δοκιμών, προηγούμενων συμφωνιών κλπ.).
 4.2.1.1.
 Συσχετισμός με τις πραγματικές εκπομπές
 Στην περίπτωση της παρακολούθησης των κατώτατων ορίων των εκπομπών απαιτείται συσχετισμός με τις εκπομπές του συγκεκριμένου κύκλου δοκιμών. Ο συσχετισμός αυτός παρουσιάζεται συνήθως σε κινητήρα δοκιμής σε εργαστήριο.
 Σε όλες τις άλλες περιπτώσεις παρακολούθησης (π.χ. παρακολούθηση απόδοσης, παρακολούθηση ολοκληρωτικής λειτουργικής αστοχίας ή παρακολούθηση κατασκευαστικού στοιχείου) δεν απαιτείται συσχετισμός με τις πραγματικές εκπομπές. Ωστόσο, η διοικητική αρχή μπορεί να ζητήσει δεδομένα δοκιμών για να ελέγξει την ταξινόμηση των συνεπειών των δυσλειτουργιών όπως περιγράφονται στο σημείο 6.2. του παρόντος παραρτήματος.
 Παραδείγματα:
 Για μια ηλεκτρική δυσλειτουργία μπορεί να μην απαιτείται συσχετισμός επειδή πρόκειται για δυσλειτουργία ναι/όχι. Για μια δυσλειτουργία στο DPF που παρακολουθείται μέσω της διαφοράς πίεσης μπορεί να μην απαιτεί συσχετισμό επειδή αυτή προηγείται μιας δυσλειτουργίας.
 Εάν ο κατασκευαστής αποδείξει, σύμφωνα με τις σχετικές απαιτήσεις του παραρτήματος, ότι οι εκπομπές δεν θα υπερβούν τα όρια κατωφλίου OBD σε περίπτωση πλήρους αστοχίας ή αφαίρεσης κατασκευαστικού στοιχείου ή συστήματος, γίνεται αποδεκτή η παρακολούθηση της απόδοσης αυτού του κατασκευαστικού στοιχείου ή συστήματος.
 Όταν χρησιμοποιείται αισθητήρας εκπομπών καυσαερίων για την παρακολούθηση των εκπομπών ενός συγκεκριμένου ρύπου, όλα τα άλλα όργανα παρακολούθησης μπορούν να εξαιρεθούν από τον περαιτέρω συσχετισμό με τις πραγματικές εκπομπές του ρύπου. Παρά την εξαίρεση αυτή, δεν πρέπει να αποκλειστούν τα εν λόγω όργανα παρακολούθησης τα οποία χρησιμοποιούν άλλες τεχνικές παρακολούθησης, ως μέρος του συστήματος OBD, δεδομένου ότι τα όργανα παρακολούθησης είναι αναγκαία για την απομόνωση των δυσλειτουργιών.
 Μια δυσλειτουργία πρέπει πάντα να ταξινομείται σύμφωνα με το σημείο 4.5. με βάση τις επιπτώσεις της στις εκπομπές, ανεξάρτητα από το είδος της παρακολούθησης που χρησιμοποιείται για την ανίχνευση της δυσλειτουργίας.
 4.2.2.
 Παρακολούθηση κατασκευαστικού στοιχείου (στοιχεία/συστήματα εισόδου/εξόδου)
 Στην περίπτωση των στοιχείων εισόδου που ανήκουν στο σύστημα του κινητήρα, το σύστημα OBD πρέπει να ανιχνεύει τουλάχιστον τις αστοχίες ηλεκτρικού κυκλώματος και, όταν είναι εφικτό, την έλλειψη ορθολογικότητας.
 Το σύστημα διάγνωσης της έλλειψης ορθολογικότητας πρέπει στη


text:
συνέχεια να ελέγχει εάν οι ενδείξεις του αισθητήρα δεν είναι ούτε υπερβολικά υψηλές ούτε υπερβολικά χαμηλές (π.χ. είναι συνεπώς «αμφίπλευρο» σύστημα διάγνωσης).
 Στο βαθμό που αυτό είναι εφικτό, και με τη συναίνεση της διοικητικής αρχής, η έλλειψη ορθολογικότητας (π.χ. υπερβολικά υψηλές και υπερβολικά χαμηλές ενδείξεις), και οι αστοχίες ηλεκτρικού κυκλώματος (π.χ. τιμές τόσο υψηλές ή τόσο χαμηλές που βρίσκεται εκτός κλίμακας) πρέπει να ανιχνεύονται ξεχωριστά από το σύστημα OBD. Επιπλέον, για κάθε δυσλειτουργία (π.χ. χαμηλή τιμή εκτός κλίμακας, υψηλή τιμή εκτός περιοχής και έλλειψη ορθολογικότητας) πρέπει να αποθηκεύεται ξεχωριστός DTC.
 Στην περίπτωση των στοιχείων εξόδου που ανήκουν στο σύστημα του κινητήρα, το σύστημα OBD πρέπει να ανιχνεύει τουλάχιστον τις αστοχίες ηλεκτρικού κυκλώματος και, όταν είναι εφικτό, εάν δεν υπάρχει ορθή λειτουργική απόκριση στις εντολές του υπολογιστή.
 Στο βαθμό που αυτό είναι εφικτό, και με τη συναίνεση της διοικητικής αρχής, οι αστοχίες λειτουργικότητας, οι αστοχίες ηλεκτρικού κυκλώματος (π.χ. υψηλή τιμή εκτός περιοχής, χαμηλή τιμή εκτός περιοχής) πρέπει να ανιχνεύονται ξεχωριστά από το σύστημα OBD και να αποθηκεύεται ξεχωριστός DTC για κάθε δυσλειτουργία (π.χ. χαμηλή τιμή εκτός κλίμακας, υψηλή τιμή εκτός κλίμακας, αστοχία λειτουργικότητας).
 Το σύστημα OBD πρέπει επίσης παρακολουθεί κατά πόσον είναι ορθολογικές οι πληροφορίες που προέρχονται από τα στοιχεία ή εκείνες που παρέχονται στα στοιχεία τα οποία δεν ανήκουν στο σύστημα του κινητήρα όταν οι πληροφορίες αυτές επιδρούν αρνητικά στην απόδοση του συστήματος ελέγχου των εκπομπών και/ή του συστήματος του κινητήρα.
 4.2.2.1.
 Εξαίρεση από την παρακολούθηση των στοιχείων
 Η παρακολούθηση των αστοχιών ηλεκτρικού κυκλώματος, και εφόσον είναι εφικτό, των λειτουργικών αστοχιών και της έλλειψης ορθολογικότητας του συστήματος του κινητήρα δεν απαιτείται εάν πληρούνται όλοι οι ακόλουθοι όροι:
 α)
 η αστοχία καταλήγει σε αύξηση των εκπομπών κάθε ρύπου με τιμή μικρότερη από το 50 % του κανονιστικού ορίου εκπομπών και
 β)
 η αστοχία δεν προκαλεί εκπομπή που υπερβαίνει το κανονιστικό όριο εκπομπών (3) /και
 γ)
 η δυσλειτουργία δεν επηρεάζει ένα στοιχείο ή σύστημα που επιτρέπει την ορθή λειτουργία ενός συστήματος OBD.
 Ο προσδιορισμός της επίπτωσης των εκπομπών πραγματοποιείται σε σταθεροποιημένο σύστημα κινητήρα σε θάλαμο δοκιμής δυναμόμετρου κινητήρα, σύμφωνα με τις διαδικασίες επίδειξης του παρόντος παραρτήματος.
 4.2.3.
 Συχνότητα παρακολούθησης
 Τα όργανα παρακολούθησης πρέπει να λειτουργούν συνεχώς, σε οποιαδήποτε χρονική στιγμή και εφόσον πληρούνται οι όροι παρακολούθησης, ή μία φορά ανά λειτουργική αλληλουχία (π.χ. για όργανα παρακολούθησης που οδηγούν σε αύξηση των εκπομπών όταν λειτουργούν).
 Εάν ένα όργανο παρακολούθησης δεν λειτουργεί συνεχώς, ο κατασκευαστής πρέπει να ενημερώνει σαφώς τη διοικητική αρχή και να περιγράφει τις συνθήκες υπό τις οποίες λειτουργεί.
 Το όργανο παρακολούθησης πρέπει να λειτουργεί κατά τη διάρκεια του κύκλου δοκιμής OBD που εφαρμόζεται όπως καθορίζεται στο σημείο 7.2.2.
 Ένα όργανο παρακολούθησης πρέπει να θεωρείται ότι λειτουργεί συνεχώς όταν λειτουργεί τουλάχιστον μία φορά το δευτερόλεπτο. Εάν λαμβάνονται δειγματοληπτικές πληροφορίες από ένα στοιχείο εισόδου ή ένα στοιχείο εξόδου ενός υπολογιστή με μικρότερη συχνότητα από ένα δείγμα το δευτερόλεπτο για τον έλεγχο του κινητήρα, το όργανο παρακολούθησης πρέπει επίσης να θεωρείται ότι λειτουργεί συνεχώς, εφόσον το σήμα του στοιχείου αξιολογείται κάθε φορά που γίνεται δειγματοληψία.
 Για στοιχεία ή συστήματα που παρακολουθούνται συνεχώς, δεν ζητείται


text:
η ενεργοποίηση ενός στοιχείου/συστήματος εξόδου αποκλειστικά για την παρακολούθηση αυτού του στοιχείου/συστήματος εξόδου.
 4.3. Απαιτήσεις για την καταχώριση πληροφοριών OBD
 Όταν ανιχνεύεται μια αστοχία αλλά δεν έχει ακόμη επιβεβαιωθεί, η πιθανή αστοχία πρέπει να θεωρείται ως «πιθανός DTC» και να καταχωρίζεται η κατάσταση «εκκρεμών DTC». Ο «πιθανός DTC» δεν οδηγεί σε ενεργοποίηση του συστήματος προειδοποίησης σύμφωνα με το σημείο 4.6.
 Στην πρώτη λειτουργική αλληλουχία μια δυσλειτουργία μπορεί να θεωρηθεί άμεσα «επιβεβαιωμένη και ενεργοποιημένη» χωρίς να έχει θεωρηθεί «πιθανός DTC». Η αστοχία χαρακτηρίζεται ως «εκκρεμών DTC» και «επιβεβαιωμένος και ενεργοποιημένος DTC».
 Σε περίπτωση που μια δυσλειτουργία με την πρώην ενεργοποιημένη κατάσταση εμφανίζεται εκ νέου, η δυσλειτουργία αυτή μπορεί κατ’ επιλογή του κατασκευαστή να χαρακτηριστεί άμεσα «εκκρεμών DTC» και «επιβεβαιωμένος και ενεργοποιημένος DTC». Χωρίς να έχει δοθεί προηγουμένως ο χαρακτηρισμός «πιθανός DTC». Εάν αυτή η αστοχία χαρακτηριστεί «πιθανός DTC», θα διατηρήσει επίσης τον χαρακτηρισμό της πρώην ενεργοποιημένης κατάστασης κατά τη διάρκεια της περιόδου που δεν έχει ακόμη επιβεβαιωθεί ή ενεργοποιηθεί.
 Το σύστημα παρακολούθησης πρέπει να διαπιστώσει, μετά την πρώτη του ανίχνευση, εάν υπάρχει μια αστοχία πριν από τη λήξη της επόμενης λειτουργικής αλληλουχίας. Τη στιγμή εκείνη πρέπει να αποθηκευθεί ένας «επιβεβαιωμένος και ενεργοποιημένος» DTC και να ενεργοποιηθεί το σύστημα προειδοποίησης σύμφωνα με το σημείο 4.6.
 Σε περίπτωση MECS με δυνατότητα αποκατάστασης της λειτουργίας (δηλαδή αυτόματη επιστροφή στην κανονική λειτουργία και απενεργοποίηση της MECS από τη στιγμή που τίθεται σε λειτουργία ο κινητήρας), ένας «επιβεβαιωμένος και ενεργοποιημένος» DTC δεν χρειάζεται να αποθηκευθεί εκτός εάν η MECS ενεργοποιηθεί ξανά πριν από τη λήξη της επόμενης λειτουργικής ακολουθίας. Σε περίπτωση MECS χωρίς δυνατότητα επαναφοράς στην κανονική λειτουργία, πρέπει να αποθηκευθεί ένας «επιβεβαιωμένος και ενεργοποιημένος» DTC μόλις ενεργοποιηθεί η MECS.
 Σε ορισμένες ειδικές περιπτώσεις όταν τα όργανα παρακολούθησης απαιτούν περισσότερες από δύο λειτουργικές αλληλουχίες για ακριβή ανίχνευση και επιβεβαίωση μιας δυσλειτουργίας (π.χ. όργανα παρακολούθησης που χρησιμοποιούν στατιστικά μοντέλα ή όσον αφορά την κατανάλωση ρευστών στο όχημα), η διοικητική αρχή μπορεί να επιτρέψει τη χρήση περισσότερων από δύο λειτουργικών αλληλουχιών για την παρακολούθηση με την προϋπόθεση ότι ο κατασκευαστής θα αιτιολογήσει την ανάγκη για αυτή τη μεγαλύτερη περίοδο (π.χ. μέσω τεχνικών εξηγήσεων, αποτελεσμάτων δοκιμών, εσωτερικής πείρας κλπ.).
 Όταν μια επιβεβαιωμένη και ενεργοποιημένη δυσλειτουργία δεν ανιχνεύεται πλέον από το σύστημα κατά τη διάρκεια μιας πλήρους λειτουργικής αλληλουχίας, δίνεται ο χαρακτηρισμός «πρώην ενεργοποιημένη» από την έναρξη της επόμενης λειτουργικής αλληλουχίας και ο χαρακτηρισμός αυτός διατηρείται έως ότου η δυσλειτουργία αυτή διαγραφεί από τη διάταξη σάρωσης ή διαγραφεί από τη μνήμη του υπολογιστή σύμφωνα με το σημείο 4.4.
 Σημείωση
 :
 Οι απαιτήσεις που προβλέπονται στο παρόν σημείο επεξηγούνται στο προσάρτημα 2 .
 4.4. Απαιτήσεις για τη διαγραφή πληροφοριών OBD
 Το ίδιο το σύστημα OBD δεν πρέπει να διαγράφει από τη μνήμη του υπολογιστή το DTC και τις συναφείς πληροφορίες (συμπεριλαμβανομένου του σχετικού ακινητοποιημένου πλαισίου) έως ότου αυτός ο DTC χαρακτηριστεί «πρώην ενεργοποιημένος» σε 40 τουλάχιστον κύκλους προθέρμανσης του κινητήρα ή 200 ώρες λειτουργίας του κινητήρα, ανάλογα ποιο θα συμβεί νωρίτερα. Το σύστημα OBD θα διαγράψει όλους τους DTC και τις συναφείς πληροφορίες (συμπεριλαμβανομένου του σχετικού ακινητοποιημένου πλαισίου) εφόσον το ζητήσει